خـه‌ونـى ســـه‌ربــه‌خــۆيـى كــۆتـايـى نـــه‌هـاتــووه\nده‌قى چاوپێكه‌وتنى مه‌سروور بارزانى له‌گه‌ڵ سايتى ئه‌لمۆنيته‌ردا\nلۆری ملڕۆی |\nمه‌سروور بارزانى، راوێژكارى ئه‌نجوومه‌نى ئاسايشى هه‌رێمى كوردستان\nريفراندۆم سه‌ربه‌خۆيى كوردستان ده‌وڵه‌تى كوردستان مه‌سروور بارزانى\nمه‌سروور بارزانى، راوێژكارى ئه‌نجوومه‌نى ئاسايشى هه‌رێمى كوردستان، له چاوپێكه‌وتنێكى تايبه‌تدا له‌گه‌ڵ سايتى ئه‌لمۆنيته‌ر، رايگه‌ياند، "ئه‌نجامدانى ريفراندۆم تاوان نييه و نەدەبوو له‌سه‌ر ئه‌و پرۆسه‌يه‌ش سزاى خه‌ڵكى كوردستان بدرێت، چونكه ريفراندۆم بۆ سه‌پاندنى سنوور نه‌بوو". روونيشيكرده‌وه "ئه‌گه‌ر ئه‌مريكا و كۆمه‌ڵگه‌ى نێوده‌وڵه‌تى هۆشداريان دابايه عێراق له‌وه‌ى ده‌ستوور پێشێل نه‌كات، ئه‌وا؛ به‌غدا ئه‌و ئازايه‌تى و بوێرييه‌ى نه‌بوو هێرش بكاته سه‌ر كوردستان". باسى له‌وه‌شكرد، كوردستان "هيچ نيازێكى نييه دوژمندارى له‌گه‌ڵ وڵاتانى دراوسێ بكات". دووپاتيشيكرده‌وه "به‌شداريكردنى هه‌رێمى كوردستان له شه‌ڕى دژى نێودەولەتی دژی تيرۆر په‌يوه‌ست نييه به په‌يوه‌ندييه سياسييه‌كانه‌وه و هه‌موو كات كورد ئاماده‌يه به‌ره‌نگارى تيرۆر ببێته‌وه". له باره‌ى كردنه‌وه‌ى فڕۆكه‌خانه‌كانيش، ئاشكرايكرد، عه‌بادى به‌ڵێنى داوه "به‌م زووانه" فڕۆكه‌خانه‌كان بكرێنه‌وه، به‌ڵام "هێشتا بيانوو ده‌گرن و ئه‌و مه‌سه‌له‌يه وه‌ك كارتى بانگه‌شه‌ى هه‌ڵبژاردن به‌كارده‌هێنن".\nئەمەش ده‌قى چاوپێكه‌وتنه‌كه یە:\nئه‌لمۆنيته‌ر: ئايا خه‌ونى سه‌ربه‌خۆيى كوردستان كۆتايى پێهات؟\nمه‌سروور بارزانى: وه‌كو نه‌ته‌وه پێموانييه خه‌ونه‌كان بمرن و كۆتاييان پێ بێت. به‌ڵام ده‌بێت واقيعبين بين له باره‌ى ئه‌وه‌ى ده‌توانين ئه‌نجامى بده‌ين. ئێمه پێمانوابوو، كه زۆر گرنگه جيهان و حكومه‌تى عێراق لە رێى ئه‌نجامدانى ريفراندۆمه‌وه خواستى گه‌لى كورد بزانن. ئێمه چه‌ند نيگه‌رانييه‌كمان له باره‌ى پاشه‌ڕۆژى گه‌له‌كه‌مان هه‌بوو. ده‌مانويست دڵنيابين له‌وه‌ى هيچ رووبه‌ڕووبوونه‌وه‌يه‌ك روونه‌دات، ده‌مانويست په‌يوه‌ندييه‌كى جێگير و ئاشتيخوازانه‌مان له‌گه‌ڵ به‌غدا هه‌بێت. له‌سه‌ر به‌رژه‌وه‌ندى هاوبه‌ش و ئه‌و بنه‌مايانه‌ى له‌سه‌رى رێكده‌كه‌وين. به‌ڵام به‌داخه‌وه، خواست و ئاره‌زووى گه‌لى ئێمه به هه‌ڵه لێكدرايه‌وه. چونكه ده‌ربڕينى خواستێك و ئاره‌زوويه‌ك مه‌رج نييه به ماناى ئه‌وه بێت شه‌ڕ و پێكدادان و رووبه‌ڕووبوونه‌وه رووبدات. ئه‌مه‌ش بووه هۆى روودانى ئه‌نجامه هه‌ڵه‌كان و ئێمه له‌و ئه‌نجامه هه‌ڵانه به‌رپرسيار نين.\nئه‌لمۆنيته‌ر: ئه‌نجامدانى ريفراندۆم ئاماژه‌يه‌كى ئاشكرا بوو بۆ رێخۆشكردن بۆ راگه‌ياندنى سه‌ربه‌خۆيى، ئه‌مه‌ش بوو باوكت (مه‌سعود بارزانى) بە ئاشكرا رایگه‌یاند، به له‌به‌رچاوگرتنى په‌رچه‌كردارى هاوبه‌شه سه‌ره‌كييه‌كانتان ئايا تۆ له‌و باوه‌ڕه‌دایت، هێشتا جيهان ئاماده نييه بۆ سه‌ربه‌خۆيى كوردستان؟\nمه‌سروور بارزانى: وه‌ك دياره، ئه‌و ئاماده‌ييه نييه، به‌ڵام ده‌ربڕينى خواست و ئاره‌زووى ميلله‌تێك بۆ ئه‌وه‌ى چۆن بژی، تاوان نييه. هه‌ر ئه‌مه‌ش بوو ميلله‌ته‌كه‌مان كردى. هه‌ر كاتێك داواى دانووستان له باره‌ى ئاينده‌ى په‌يوه‌ندييه‌كانى نێوان كوردستان و به‌غدا هه‌بووبێت، وه‌ڵامه‌كه ئه‌وه بووه، كه مه‌رج نييه ئه‌وه خواستى هه‌موو كورد بێت. هه‌ربۆيه زۆر گرنگ بوو بزانين ميلله‌تى كورد چى ده‌وێت. ئێمه ئێستا ده‌زانين،زیاتر 92% خه‌ڵكى كوردستان گوتیان به‌ڵێ بۆ سه‌ربه‌خۆيى كوردستان.\nئه‌لمۆنيته‌ر: ئايا له‌و باوه‌ڕه‌داى ده‌توانن وه‌ك به‌شێك له عێراق بمێننه‌وه، له كاتێكدا په‌يوه‌ندى نێوانتان تێكچووه و وادياره هه‌ر واش ده‌مێنێته‌وه؟\nمه‌سروور بارزانى: كاتێك نه‌ته‌وه‌يه‌ك ده‌يه‌وێت خواستى خۆى بۆ ئه‌و ژيانه‌ى ده‌يه‌وێت ده‌ربڕێت و هه‌روه‌ها دوارۆژى خۆى و نه‌وه‌كانى مسۆگه‌ر بكه‌ن، ئه‌وه له هه‌موو شتێك گرنگتره. به‌ڵام كاتێك جيهان ئه‌وه قبوڵ ناكات، ئه‌و كاردانه‌وه‌یەى ده‌بێت كه بينيمان. ئه‌مه‌ش رووبه‌ڕووى ئه‌و به‌ها و پره‌نسيپ و په‌يماننامه‌ى نه‌ته‌وه‌يه‌كگرتووه‌كان ده‌بێته‌وه، كه مافى به هه‌موو نه‌ته‌وه‌يه‌ك داوه چاره‌نووسى خۆيان ديار بكه‌ن. ريفراندۆم پرۆسه‌يه‌كى ديموكراسى و ئاشتيخوازانه بوو. پێموانييه، ميلله‌تى كورد پێويسته سزا بدرێت، ته‌نيا له‌به‌ر ئه‌وه‌ى ويستوويه‌تى چۆن بژيت.\nئه‌لمۆنيته‌ر: ئه‌گه‌ر به ليست هۆكاره‌كانى سه‌رنه‌كه‌وتنى ريفراندۆم باس بكه‌يت، ئه‌و هۆكارانه چين.. ئايا هۆى دژايه‌تى به‌غدا و توركيا و ئێران و ئه‌مريكا بوو، يان نايه‌كگرتوویى كورد بوو ياخود كاته‌كه‌ى خراپ بوو ؟\nمه‌سروور بارزانى: ئێمه له‌گه‌ڵ چه‌ندين وڵاتدا دانووستانمان كرد، له‌وانه عێراق و ئه‌مريكا و وڵاتانى دراوسێ و خۆرئاوا، هيچ كام له‌وانه دژايه‌تى مافى چاره‌ى خۆنووسينيان نه‌كردووه، دژى سه‌ربه‌خۆيى نه‌بوون، ته‌نيا گوێمان له نيگه‌رانى ئه‌وان بوو سه‌باره‌ت به كاتى ئه‌نجامدانى ريفراندۆم. زياتر داواى دواخستنى ريفراندۆم ده‌كرا. لێره‌دا به شێوه‌يه‌كى سه‌ره‌كى مه‌به‌ستم عێراق و ئه‌مريكا و هه‌ندێك وڵاتى ئه‌وروپایە. نيگه‌رانيان زياتر له باره‌ى سێ خاڵ بوو. ئه‌وانيش :\nيه‌كه‌م: پێيانوابوو، ريفراندۆم كاريگه‌رى خراپى له‌سه‌ر شه‌ڕى داعش ده‌بێت.\nدووه‌م: ره‌نگه هه‌ڵبژاردنه‌وه‌ى سه‌رۆك وه‌زيرانى عێراق سه‌ختتر بكات.\nسێيه‌م: له‌وانه‌يه ناكۆكييه‌كانى تايبه‌ت به ناوچه جێناكۆكه‌كان بگاته رووبه‌ڕووبوونه‌وه‌ى سه‌ربازى.\nئێمه وه‌ڵاممان بۆ هه‌ر سێ خاڵه‌كه هه‌بوو. به‌ر له هه‌موو شتێك خواست و بڕيارى ئێمه بۆ شه‌ڕ له دژى داعش، هيچ په‌يوه‌ندييه‌كى به په‌يوه‌ندييه‌كانمان له‌گه‌ڵ به‌غدا نييه. ئه‌گه‌ر بگه‌ڕێينه‌وه رابردوو، چۆن داعش سه‌رى هه‌ڵدا، ده‌بينين، هۆكاره سه‌ره‌كييه‌كه‌ى شكستى سياسيى بوو له به‌غدا و بووه هۆى داڕووخانى ئابوورى و درووستبوونى بۆشايى ئاسايش و 12 ليواى سوپاى عێراق داڕووخان، به هه‌موو چه‌ك و ته‌قه‌مه‌نييه‌كانيانه‌وه، كه كه‌وته ده‌ست داعش. له ماوه‌ى كه‌متر له مانگێكدا داعش بووه به‌هێزترين هێزى ناوچه‌كه. كه چه‌كه‌كانيشيان رووبه‌ڕووى ئێمه كرده‌وه، ئه‌وه ويست و ئازايى ئێمه و پێشمه‌رگه‌مان بوو، به هاوكارى هاوپه‌يمانان داعشمان تێكشكاند. به‌غدا دژى ئه‌وه بوو چه‌كى قورس بداته پێشمه‌رگه و مووچه‌ى پێشمه‌رگه و بودجه‌ى خه‌ڵكى كوردستانى له 2014ه‌وه بڕى بوو. بڕيارى شه‌ڕى داعش بڕيارى خۆمان بوو. په‌يوه‌نديمان له‌گه‌ڵ به‌غدا هه‌رچۆنێك بێت، ئێمه به‌رده‌وامين له شه‌ڕى نێودەولەتی دژ به تيرۆر. ئێمه ئاماده‌بووين كه رێككه‌وتن له‌گه‌ڵ به‌غدا و هاوپه‌يمانان واژوو بكه‌ين بۆ به‌رده‌واميدان به شه‌ڕى داعش و هه‌ماهه‌نگى ته‌واو له‌و شه‌ڕه‌دا.\nئه‌لمۆنيته‌ر: مه‌به‌ستت له كاتى ريفراندۆم و دواى ريفراندۆم بوو؟\nمه‌سروور بارزانى: به‌ڵێ.\nئه‌لمۆنيته‌ر: ئه‌وانيش نه‌گه‌يشتنه ئه‌و بڕوايه؟\nمه‌سروور بارزانى: نه‌خێر. سه‌باره‌ت به خاڵى دووه‌م، كه‌پرسى هه‌ڵبژاردنه‌وه‌ى سه‌رۆك وه‌زيران حه‌يده‌ر عه‌بادييه. ئێمه پێمانوايه كاريگه‌رى ئێمه بۆ دووباره هه‌ڵبژاردنه‌وه‌ى هه‌ر كه‌سێك سنوورداره. چونكه سيستمى هه‌ڵبژاردن له عێراق وا دانراوه، هه‌ميشه شيعه‌كان زۆرينه‌ن.\nئه‌لمۆنيته‌ر: بێگومان پشتگيریى ئێوه له گرووپێكى دياريكراوى شيعه له به‌رامبه‌ر گرووپێكى ديكه بێگومان كاريگه‌رى ده‌بێت؟\nمه‌سروور بارزانى: با بۆت روونبكه‌مه‌وه. ده‌ستنيشانكردنى كانديده‌كان گرنگترين به‌شى پرۆسێسه‌كه‌يه. ئێمه بێگومان ده‌زانين سه‌رۆك وه‌زيرانى داهاتوو له شيعه‌كان ده‌بێت. ئه‌گه‌ر هه‌موويان يه‌كگرتوو نه‌بن، ده‌نگه‌كانى سوننه و كورد به‌يه‌كه‌وه كاريگه‌رييه‌كى واى نابێت. ئه‌گه‌رنا به هه‌ردووكيان زۆرينه پێكناهێنن. هاوپه‌يمانى به‌ستنيش به‌م شێوه‌يه یە . سه‌ره‌تا دانووستان و پاشان گه‌مه‌كه ده‌ستپێده‌كات. ئێمه ئاماده‌ين دانووستان له باره‌ى باشترين كانديد بكه‌ين. هه‌ڵبژاردنه‌كه ده‌كه‌وێته سه‌ر به‌رژه‌وه‌ندى هاوپه‌يمانه‌كان و رۆژئاوا و له‌سه‌رووى هه‌مووشيانه‌وه به‌رژه‌وه‌ندييه‌كانى خه‌ڵكى عێراق. بۆيه دووباره‌ى ده‌كه‌مه‌وه ريفراندۆم هيچ كاريگه‌رييه‌كى خراپى له‌سه‌ر ئه‌و پرۆسه‌يه و ئه‌نجامه‌كانى نه‌بوو.\nسه‌باره‌ت به خاڵى سێيه‌ميش، تايبه‌ت به بوونى پێشمه‌رگه له‌ناوچه جێناكۆكه‌كان، گوايه ده‌بێته هۆى رووبه‌ڕووبوونه‌وه، با بيرتان بخه‌مه‌وه، پێشمه‌رگه له‌و ناوچانه بوو له‌به‌ر هۆكارێك، ئه‌ويش ئه‌وه بوو هێزه عێراقييه‌كان له به‌رامبه‌ر داعشدا ئه‌و ناوچانه‌ى به‌جێهێشت. هه‌رگيز نه‌مانوتووه، ريفراندۆم بۆ ئه‌وه بووه سنوور له نێوان عێراق و هه‌رێم بكێشين. ئێمه زۆر راشكاو بووين له باره‌ى مافه‌كانمان، كه له مادده‌ى 140ى ده‌ستوورى عێراق هاتبوو، ئه‌ويش ئه‌نجامدانى ريفراندۆمه له‌و ناوچانه‌دا.\nئه‌لمۆنيته‌ر: زۆر جار ده‌گوترێ، ئه‌گه‌ر ريفراندۆم له كه‌ركووك نه‌كرابا؛ له‌وانه بوو ئه‌وه‌ى ئێستا روويدا، رووى نه‌دابا، ئايا ريفراندۆم له كه‌ركووك هه‌ڵه بوو؟\nمه‌سروور بارزانى: له‌و باره‌يه‌وه دوو بۆچوون هه‌بوو. هه‌ندێك پێيانوابوو، پێويسته ريفراندۆم ته‌نيا له سنوورى هه‌رێمى كوردستان بكرێت. هه‌ندێكى ديكه پێيانوابوو، له‌به‌ر ئه‌وه‌ى هيچ بڕيارێكى دياريكراو له باره‌ى سه‌پاندنى هيچ سنوورێك نييه، كه‌واته ئه‌نجامدانى ريفراندۆم له‌و ناوچانه هيچ كاريگه‌رييه‌كى نابێت. بۆنموونه کە كوردێكى عێراق له ئه‌ڵمانيا ده‌ژيت، ده‌نگ بدات، بۆچى كوردێكیش كه له‌و ناوچانه‌ی جێناکۆکن ده‌ژيت، ئه‌و مافه‌ى نه‌بێت.\nئه‌لمۆنيته‌ر: پرسێكى ديكه ئه‌وه‌يه، ريفراندۆم بۆيه له كه‌ركووك ئه‌نجامدرا، چونكه داواكارى يه‌كێتى بوو، به‌ڵام له هه‌مانكاتدا بافڵ تاڵه‌بانى، كوڕى مام جه‌لال، پێش ئه‌نجامدانى ريفراندۆم له په‌يامێكى ڤيديۆیيدا، داوايكرد، ريفراندۆم له كه‌ركووك ئه‌نجام نه‌درێت، ئايا ئه‌مه په‌يامێك نه‌بوو، پێويست بوو گوێى لێ بگيرێت؟\nمه‌سروور بارزانى: له ناو يه‌كێتى چه‌ندين به‌رپرس، جه‌ختيان له‌سه‌ر ئه‌وه ده‌كرده‌وه، پێويسته ريفراندۆم له كه‌ركوكيش بكرێت، ئه‌مه‌ش هه‌مان ئه‌و كەسانه بوون له ناو دانووستانه‌كان بوون.\nئه‌لمۆنيته‌ر: ئه‌مريكا بۆ ئه‌وه‌نده توند بوو له دژى ريفراندۆم؟\nمه‌سروور بارزانى: نازانم پێويسته ئه‌م پرسياره له‌وان بكه‌يت. ئێمه كه نيگه‌رانى ئه‌وانمان لێك ده‌دايه‌وه، ده‌گه‌يشتينه ئه‌و بڕوايه‌ى ريفراندۆم هيچ هه‌ڵه نييه و ئه‌نجامى خراپى نابێت.\nئه‌لمۆنيته‌ر: پێتوايه ئه‌گه‌ر ئه‌مريكا، به‌و ئاشكرايیه دژى ريفراندۆم نه‌بووايه، حكومه‌تى عێراق به هه‌مان توندوتيژييه‌وه ره‌فتارى ده‌كرد، ئايا سياسه‌تى واشنتن عێراقى توند كرد و هانیدا تووندتر بێت له دژتان؟\nمه‌سروور بارزانى: ئه‌وان به هۆى نه‌بوونى هه‌ڵوێستى كۆمه‌ڵگه‌ى نێوده‌وڵه‌تييه‌وه هه‌ڵوێستيان توند بوو. له ناويشياندا ئه‌مريكا. ئه‌گه‌ر قبوڵيان نه‌كردبا، عێراق ئه‌و هه‌ڵوێسته ناده‌ستووريانه بگرێته به‌ر و به شێوه‌يه‌كى نابه‌رپرسانه به‌رامبه‌ر ريفراندۆم هه‌ڵسوكه‌ت بكات، بێگومان ئه‌و كاته عێراقيش ئه‌و ئازايه‌تييه‌ى نه‌بوو، هێزى سه‌ربازى بۆ يه‌كلا كردنه‌وه‌ى جياوازييه سياسييه‌كان له‌گه‌ڵ مليۆنان خه‌ڵك له وڵاتێكدا كه‌پێى ده‌ترێت عێراق به‌كاربهێنێت. ئه‌وانه‌ى ده‌نگيان دا هاووڵاتى عێراقى بوون. ئه‌مريكا ده‌يتوانى قه‌ناعه‌ت به به‌غدا بكات، كه ئه‌نجامى ريفراندۆم نابێته هۆى سه‌ربه‌خۆيى كوردستان و ته‌نيا ده‌نگدانێكە. بۆچى پێويسته هه‌ميشه كورد خه‌ڵكى ديكه دڵخۆش بكه‌ن، به پێچه‌وانه‌ى خواستى خۆيان و ئێمه ده‌مانه‌وێت به ئاشتيانه و ئاشتيخوازانه بژين.\nئه‌لمۆنيته‌ر: هه‌ڵوێستى ئه‌مريكا، ئه‌وه بوو، هێزه عێراقييه‌كان مافى خۆيانه له ناوچه جێناكۆكه‌كانى وه‌ك كه‌ركووك بن و به بێ هێرش و په‌لاماردان بگه‌ڕێنه‌وه ئه‌و ناوچانه و ئێوه‌ش بكشێنه‌وه و ئه‌و كاته‌ش هيچ رووبه‌ڕووبوونه‌وه‌يه‌ك له نێوان ئێوه و هێزه عێراقييه‌كان روونادات؟\nمه‌سروور بارزانى: ئه‌مه راست نييه. ئێمه وتمان ئاماده‌ى دانووستانين له‌گه‌ڵ به‌غدا له پێش ريفراندۆم و دواى ريفراندۆم. ريفراندۆم بۆ ئه‌وه بوو، كه ئه‌و مافه به ئێمه بدات ئه‌و دانووستانه بكه‌ين. هه‌ميشه گوتومانه چاره‌نووسى كه‌ركووك و ناوچه جێناكۆكه‌كان پێويسته به پێى مادده‌ى 140ى ده‌ستوورى عێراق يه‌كلا بكرێنه‌وه. هيچ شتێك له لايه‌ن ئێمه‌وه نه‌سه‌پێنرابوو. نه‌مانويست چاره‌نووسێك يان خواستێك بسه‌پێنين. به‌ڵام هێزه عێراقييه‌كان هێزى چه‌كداريان بۆ ده‌ركردنى پێشمه‌رگه به‌كارهێنا. ئه‌وه به‌كارهێنانى توندوتيژى بوو له دژى خه‌ڵكى خۆيان.\nئه‌لمۆنيته‌ر: تا ئێستاش ديار نييه، چى رووی روویدا، ئايا ئێوه شه‌ڕتان له دژى هێزه عێراقييه‌كان كرد؟\nمه‌سروور بارزانى: بێگومان پێش شه‌ڕه‌كه، عێراقييه‌كان هێزيان كۆده‌كرده‌وه. نيازى به‌غدا زۆر ئاشكرا بوو. سه‌ره‌ڕاى هه‌موو داواكارييه‌كانى به‌رپرسانى كوردستان و لايه‌نه سياسييه‌كانى كه داواى دانووستانى ئاشتيانه‌يان ده‌كرد، به‌ڵام به‌غدا رۆژ له دواى رۆژ هێزى كۆده‌كرده‌وه. له جياتى دانووستان له‌گه‌ڵ كوردستان، هه‌ندێك لايه‌نى به‌غدا، له‌گه‌ڵ باڵێكى يه‌كێتى گفتوگۆيان ده‌كرد، بۆ ئه‌وه‌ى چۆن هێزه‌كانيان بگه‌ڕێننه‌وه. داواكه ئه‌وه بوو، ئه‌و هێزه عێراقييانه بگه‌ڕێنه‌وه بۆ بنكه‌ى سه‌ربازى K1 و كێڵگه نه‌وتييه‌كانى كه‌ركووك. هيچ گفتوگۆيه‌ك له باره‌ى ئه‌وه نه‌بوو ئه‌و هێزانه بگه‌ڕێنه‌وه ناو شارى كه‌ركووك. به‌ڵام دواجار رێككه‌وتنى ديكه هاته ئاراوه.\nئه‌لمۆنيته‌ر: كێ ئه‌و رێككه‌وتنانه‌ى كرد؟\nمه‌سروور بارزانى: باڵێكى ناو يه‌كێتى. نامانه‌وێت شته‌كان به شه‌خسى بكرێن، به‌ڵام شته‌كان خه‌ڵك ده‌زانێت كێ ئه‌نجاميداوون.\nمۆنيته‌ر: هيچ وڵاتێك ده‌ستى تێدا هه‌بوو؟\nمه‌سروور بارزانى: ئێرانى و عێراقى و حه‌شدى شه‌عبى و باڵێكى ناو يه‌كێتى ده‌ستيان له‌وه‌دا هه‌بوو. به قسه‌ى خۆيان له‌گه‌ڵ هه‌ندێك به‌رپرسى ئه‌مريكا و به‌ريتانيا قسه‌يان كردبوو، كه له راوێژدا بوون له‌گه‌ڵ باڵيۆزخانه‌كانى به‌ريتانيا و ئه‌مريكا و حكومه‌تى به‌غدا.\nئه‌لمۆنيته‌ر: ئايا توركيا ده‌ستى له‌و رێككه‌وتنه هه‌بوو؟\nمه‌سروور بارزانى: ئه‌وه‌نده‌ى ئاگاداربم، نه‌خێر.\nئه‌لمۆنيته‌ر: له‌و بڕوايه‌دان بێ كه‌ركووك ده‌توانن كوردستانێكى سه‌ربه‌خۆ و به‌هێزتان هه‌بێت؟\nمه‌سروور بارزانى: بيرۆكه‌ى سه‌ربه‌خۆيى ته‌نيا تايبه‌ت به شارێك و ناوچه‌يه‌ك نييه. به‌ڵكو خواستێكى نه‌ته‌وه‌ييه له هه‌ر شوێنێك بێت. كه‌ركووك زۆر گرنگه، له رووى مێژوويشه‌وه به‌شێك بووه له كوردستان. ئێستا به ناوچه‌ى جێناكۆك له‌قه‌ڵه‌مدراوه. به‌ڵام ئايا حكومه‌تى عێراق له 2005ه‌وه چى كردووه بۆ جێبه‌جێكردنى مادده‌ى 140ى ده‌ستوورى عێراق. داهاتووى قه‌واره‌يه‌كى كوردى چۆن ده‌بێت، ئه‌وه په‌يوه‌سته به دانووستانه‌وه. ئێمه ميكانيزمێكمان بۆ يه‌كلاكردنه‌وه‌ى چاره‌نووسى شوێنه‌كان هه‌يه. به‌ڵام كێشه‌كه ئه‌وه‌يه، كه سه‌ربه‌خۆيى نه‌ته‌وه‌يه‌ك ره‌تكراوه‌ته‌وه.\nئه‌لمۆنيته‌ر: ئێستا ئێوه ئه‌و ناوچانه‌تان له‌ده‌ستداوه، پێتانوايه هه‌مان ده‌سه‌ڵاتتان هه‌يه، كه پێش ريفراندۆم هه‌تانبوو.. حكومه‌تى عێراق له‌سه‌ر چ خاڵێك له‌گه‌ڵ كورد دانووستان ده‌كات؟\nمه‌سروور بارزانى: ئه‌گه‌ر سه‌يرى مێژووى 100 ساڵى رابردوومان بكه‌ين، ده‌بينين، سه‌دام حوسێن كۆنترۆڵى هه‌موو كوردستانى كرد، ئايا ئێمه له‌ناو چووين، ئايا دووباره سه‌رمانهه‌ڵنه‌دايه‌وه؟ بێگومان ئه‌وه‌ى هى كوردستان بێت، هه‌ر هى كوردستانه. ئێمه هه‌رگيز واز له خاكى خۆمان و خواستى گه‌لى خۆمان ناهێنن.\nئه‌لمۆنيته‌ر: ئايا پێتوايه، ره‌وشى ئێستا ئاسانكارى ده‌كات بۆ گه‌ڕانه‌وه‌ى داعش له ناوچه عێراقييه‌كان؟\nمه‌سروور بارزانى: جيهان ئێستا هه‌ڵه‌يه‌كى گه‌وره ده‌كات، كه پێىوايه، له‌ناوبردنى سه‌ربازيانه‌ى داعش، ئه‌و رێكخراوه له رووى ئايدۆلۆژييه‌وه له‌ناو ده‌بات. ئه‌وان له رووى سه‌ربازييه‌وه تێكشكاوون و خاكيان له‌ده‌ستداوه، به‌ڵام له‌ناو نه‌چوون و له شوێنه‌كانى خۆيان ماوون و خه‌ريكى خۆ سازدانه‌وه‌ن. پێويسته سه‌يرى ره‌گوريشه‌كانى سه‌رهه‌ڵدانى ئه‌و رێكخراوه تيرۆريستييه بكه‌ين. ئايا هيچ هه‌نگاوێكى كرده‌يى بۆ له ريشه ده‌رهێنانى ئه‌و رێكخراوه هه‌يه، بێگومان نه‌خێر. جياوازى كردن و مامه‌ڵه‌ى خراپ له‌گه‌ڵ پێكهاته‌كان و مامه‌ڵه‌ى نايه‌كسانيانه ، هۆكارى سه‌ره‌كين. پێم بڵێ كوێى عێراق جێگير و سه‌قامگير و ئارامه و خزمه‌تگوزارييه‌كانى وه‌ك ئاو و كاره‌با دابين كراوون؟ پاره‌ى عێراق چى به‌سه‌رهات؟ عێراق وڵاتێكى ده‌وڵه‌مه‌نده. خراپ به‌كارهێنانى ئه‌و داهات و سه‌رچاوانه‌يه، كه جياوازى ده‌كه‌ن له دژى گرووپێكى دياريكراو. كوردستان له هه‌موو به‌شه‌كانى ديكه‌ى عێراق جێگيرتر و ئارامتره. هه‌موو كه‌سێك كه ئاگادارى ره‌وشى عێراق بوو، ئه‌مه‌ى ده‌بينى. به‌ڵام ئه‌و هێرشه سه‌ربازييه‌ى ساڵى رابردوو كرايه سه‌ر كوردستان، ئه‌و پرسياره ده‌هێنێته ئارا، بۆچى سه‌قامگيرترين به‌شى عێراق نا ئارام ده‌كرێت.\nئه‌لمۆنيته‌ر: ئايا له‌داهاتوودا ئه‌گه‌رى هه‌ڕه‌شه‌ى هێرشى ديكه‌ى عێراق له دژى ئێوه هه‌يه؟\nمه‌سروور بارزانى: هه‌وڵه‌كانيان به يه‌ك ئامانج بووە، ئه‌ويش لاوازكردنى حكومه‌تى هه‌رێمى كوردستان بوو. ئه‌مه بەهۆی هه‌ڵه تێگه‌يشتن بوو له خواستى ميلله‌تێك له ريفراندۆمدا. ریفراندۆم ته‌نيا ده‌نگدانێك بوو.\nويستيان كوردستان لاواز و په‌راوێزخراو بكه‌ن. بێگومان هەماهەنگییەک له نێوان وڵاتانى هه‌رێمايه‌تى هه‌بوو، به‌غداش نوێنه‌رى خۆى بۆ تاران و ئه‌نقه‌ره نارد و ئه‌وان رێككه‌وتن له‌سه‌ر ئه‌وه‌ى چۆن هه‌ڵوێست به‌رامبه‌ر ريفراندۆم بنوێنن. به‌غدا زۆر باسى سه‌روه‌رى وڵاته‌كه‌ى ده‌كات، ياخود باسى ئه‌وه ده‌كه‌ن رێگرى له ده‌ستتێوه‌ردانى ده‌ره‌كى بکرێت، كه‌چى نوێنه‌رانى عێراق كه نێردران بۆ وڵاتانى ده‌وروبه‌ر، داواى ده‌ستتێوه‌ردانى ئه‌و وڵاتانه‌يان ده‌كرد، له كاروبارى ناوخۆى عێراقدا.\nئه‌لمۆنيته‌ر: ئێستا گفتوگۆ له باره‌ى ئه‌وه ده‌كرێت، به‌غدا و ئه‌نقه‌ره، ئۆپراسيۆنێكى هاوبه‌ش له دژى په‌كه‌كه له شنگال ئه‌نجام بده‌ن؟\nمه‌سروور بارزانى: ئێمه ئاگادار نين.\nئه‌لمۆنيته‌ر: چى رووده‌دات ئه‌گه‌ر رێکخراوێکی هاوشێوه‌ى داعش سه‌رهه‌ڵبداته‌وه و ئه‌مريكا له ده‌رگاى ئێوه بداته‌وه بۆ هاوكارى، به تايبه‌تى دواى ئه‌وه‌ى ئه‌مريكا ئێوه‌ى به‌رامبه‌ر به هێزه عێراقييه‌كان نه‌پاراست؟\nمه‌سروور بارزانى: پابه‌ندبوونى ئێمه بۆ شه‌ڕ له دژى تيرۆريزم هيچ په‌يوه‌ندى به په‌يوه‌ندييه سياسييه‌كانمان له‌گه‌ڵ هيچ وڵاتێك نييه. ئێمه شه‌ڕى تيرۆر ده‌كه‌ين له هه‌ر بارودۆخێكدا بێت. ئێمه شه‌ڕى دوژمنێكمان كرد، كه به‌غداى به چۆكدا هێنابوو. وڵاته‌كه‌مان پاراست.\nئه‌لمۆنيته‌ر: كه‌واته ئه‌مريكا ده‌توانێت وه‌ك هاوپه‌يمانێك پشت به ئێوه ببه‌ستێت؟\nمه‌سروور بارزانى: بێگومان ئێمه هاوپه‌يمانين، ئه‌گه‌ر جياوازيشمان له باره‌ى هه‌ندێك بابه‌ته‌وه هه‌بێت. كاتێك پرسه‌كه ده‌گاته شه‌ڕى تيرۆر، ئێمه ئه‌ندامێكى گرنگ و كاريگه‌رى هاوپه‌يمانى دژى تيرۆرين.\nئه‌لمۆنيته‌ر: يه‌كێك له ئامانجه سه‌ره‌كييه‌كانى سياسه‌تى ده‌ره‌وه‌ى ئيداره‌ى تره‌مپ، سنوورداركردنى كاريگه‌رييه‌كانى سياسه‌تى ئێرانه، ئايا ئێوه له‌گه‌ڵ ئه‌و بۆچوونه‌دان، كه ئه‌و رووداوانه‌ى دواى ريفراندۆم روويان دا، ئه‌نجامێكى نه‌رێنيانه‌ى بۆ ئه‌و سياسه‌ته‌ى واشنتن هه‌بوو؟\nمه‌سروور بارزانى: با ئێمه سه‌يرى رووداوه‌كان بكه‌ين. له‌گه‌ڵ هه‌موو رێزێكمان بۆ ئێران و هه‌ر وڵاتێكى ديكه بيه‌وێت به‌رژه‌وه‌ندييه‌كانى خۆى بپارێزێت، به‌ڵام نابێت ئه‌وه به وه‌ستانه‌وه دژى به‌رژه‌وه‌ندييه‌كانى ئه‌وان لێكبدرێته‌وه. له دواى 2003ه‌وه تا ئێستا كاريگه‌رى ئێران له ناوچه‌كه به شێوه‌يه‌كى به‌رچاو په‌ره‌ى سه‌ندووه. ئايا ئێران كارته‌كانی به باشى به‌كارهێنا، من پێموايه به‌ڵێ. ئايا ئه‌وان ده‌رفه‌ته‌كانيان به باشى بۆ خۆيان قۆسته‌وه، به‌ڵێ. ئه‌وان ياريزانى زيره‌كن و له‌وه‌دا شاره‌زان كه چۆن كاريگه‌رى خۆيان به‌كار بهێنن و ئه‌مه‌ش ئێمه ئێستا به چاوى خۆمان ده‌يبینين. من مه‌به‌ستم ئيداره‌يه‌كى تايبه‌تى ئه‌مريكا نييه، به‌ڵام هه‌ر كاتێك ئه‌وان به ئاشكرا سياسه‌تێكى دياريكراو ده‌ستنيشان ده‌كه‌ن، ئه‌و سياسه‌ته‌يان له‌سه‌ر زه‌وى له‌گه‌ڵ واقيعدا يه‌كناگرێته‌وه.\nئه‌لمۆنيته‌ر: ئايا هيچ شتێك هه‌يه كوردى سووريا له ئه‌زموونى ئێره‌وه په‌ندى لێ وه‌ربگرن؟\nمه‌سروور بارزانى: ره‌وشى كورد له سووريا زۆر ئاڵۆزه. زۆر کێشە و پرسى ناوخۆیى له سووريا و به تايبه‌تيش له ناو كوردانى سووريا هه‌يه. به شێوه‌يه‌كى گشتى، هيچ رێككه‌وتنێكى سياسى له نێوان كورد له سووريا و هيچ وڵاتێكى ئه‌ندامى هاوپه‌يمانى دژى داعش نييه. كورد به سرووشتى خۆيان شه‌ڕڤانى باشن. پێموايه هه‌موو جيهانيش دانى پێدا ناوه، جا له سووريا بێت يان له عێراق. كورده‌كانى سووريا شه‌ڕێكى باشيان دژى داعش كرد. ئێستاش بۆ درێژه‌دان به‌و شه‌ڕه پشتيوانى ده‌كرێن. ئه‌وه‌ى كه په‌يوه‌ندييه‌كى سياسى له نێوان كوردى سووريا و وڵاتانى جيهان هه‌بێت، بابه‌تێكى ديكه‌يه و ئێمه ئاگادار نين. هيچ پێشكه‌وتنێكيشمان له‌و باره‌يه‌وه نه‌بينيوه.\nئه‌لمۆنيته‌ر: ئێستا ئه‌وان شه‌ڕى سوپاى توركيا ده‌كه‌ن، له‌م ماوه‌يه‌شدا، شاندێكى په‌رله‌مانى كوردستان بۆ پشتيوانى دەربڕین سه‌ردانى عه‌فرينى كرد،، ئايا هيچ نزيكبوونه‌وه‌يه‌ك له نێوان هه‌رێمى كوردستان و ئيداره‌ى رۆژئاوا هه‌يه؟\nمه‌سروور بارزانى: با راشكاو بين. كورده‌كان هه‌موويان سه‌ر به پارتێك يان لايه‌نێكى دياريكراو نين. توركيا ده‌ڵێت: ئێمه شه‌ڕى گرووپێكى دياريكراو ده‌كه‌ين، نه‌ك هه‌موو كورد. هاوسۆزى هه‌رێمى كوردستان، په‌يوه‌ندى به ناكۆكى سياسى نێوان لايه‌نه‌كانه‌وه نييه. ژماره‌يه‌كى زۆرى هاووڵاتيانى مه‌ده‌نى بوونه‌ته سووته‌مه‌نى ئه‌و شه‌ڕه. زۆريشيان په‌يوه‌ندييان له‌گه‌ڵمان هه‌يه و يه‌ك نه‌ته‌وه‌ين و هاوسۆزى يه‌كترين. ئه‌و هاوسۆزييه له‌گه‌ڵ كورده. له‌گه‌ڵ ئه‌و مه‌ده‌نييه بێتاوانانه‌يه كه پێويستيان به هاوكارى مرۆييه. ئێمه دژى شه‌ڕين و ئاماده‌ين بۆ هه‌موو هاوكارييه‌ك بۆ كۆتايهێنان به مه‌ينه‌تييه‌كانيان. ئه‌و كێشانه پێويسته ئاشتيانه چاره‌سه‌ر بكرێن.\nئه‌لمۆنيته‌ر: ئاماده‌ن ناوبژى له نێوان توركيا و په‌كه‌كه و يه‌په‌گه بكه‌ن؟\nمه‌سروور بارزانى: هه‌ر شتێكمان پێ بكرێت بۆ رزگاركردنى مه‌ده‌نييه‌كان بێگومان ئاماده‌ين.\nئه‌لمۆنيته‌ر: ئێوه له رابردوودا داواتان ده‌كرد، په‌كه‌كه شنگال به‌جێبهێڵێت، ئايا ئێستاش ئه‌و داوايه ده‌كه‌ن؟\nمه‌سروور بارزانى: پێمانوايه هه‌ر گرووپێكى كوردى له وڵاتێكى ديكه، پێويسته كێشه‌كانى له وڵاتى خۆى يه‌كلا بكاته‌وه. هه‌ناردنه ده‌ره‌وه‌ى ئه‌و كێشانه بۆ وڵاتێكى ديكه، ته‌نيا كێشه‌كان قووڵتر ده‌كاته‌وه.\nئه‌لمۆنيته‌ر: ئايا ئەمە پارته كوردييه‌كانى ئێرانیش ده‌گرێته‌وه، چونكه به‌رپرسانى هه‌رێم داوايان له‌وانيش كردووه، پێگه‌كانيان له ناوچه سنوورييه‌كانى عێراق و ئێران دووربخه‌نه‌وه؟\nمه‌سروور بارزانى: ئه‌گه‌ر راستگۆيانه قسه بكه‌ين، كوردى ئێران ئارامترن و ئه‌رێنيانه وه‌ڵامى داواكارييه‌كانى هه‌رێمى كوردستانيان داوه‌ته‌وه بۆ ئه‌وه‌ى هێرشى سه‌ربازى دژى ئێران نه‌كه‌ن. هه‌ڵوێستى ئه‌وان زۆر جياوازه.\nئه‌لمۆنيته‌ر: به‌م دواييانه سه‌رۆك وه‌زيران، نێچيرڤان بارزانى سه‌ردانى تارانى كرد، ده‌نگۆى ئه‌وه‌ش هه‌يه، په‌يوه‌ندييه‌كانتان له‌گه‌ڵ وڵاتانى هه‌رێمايه‌تى ئاسايي بكرێنه‌وه، ئايا ئه‌مه روويداوه؟\nمه‌سروور بارزانى: ئێمه له لايه‌ن سووريا و توركيا و ئێرانه‌وه ده‌وره دراوين. بێگومان له عێراقيش كێشه‌ى خۆمان هه‌يه. هيچ نيازێكمان بۆ دوژمندارى له‌گه‌ڵ وڵاتانى دراوسێ نييه و هه‌ميشه ده‌ستى دۆستايه‌تيمان له‌گه‌ڵ ئه‌وان له‌سه‌ر بنه‌ماى به‌رژه‌وه‌ندى هاوبه‌ش درێژ كردووه. تا ئه‌و جێيه‌ى ئه‌و وڵاتانه نه‌بنه هه‌ڕه‌شه بۆ سه‌رمان و دژى مافه ده‌ستوورييه‌كانمان نه‌بن، ئێمه ئاماده‌ين له پێناو جێگيریى و سه‌قامگيریى ناوچه‌كه كاريان له‌گه‌ڵ بكه‌ين.\nئه‌لمۆنيته‌ر: ئايا راسته باوكت له لايه‌ن سه‌رۆكى توركيا، ره‌جه‌ب ته‌يب ئه‌ردۆغان، بانگهێشت كراوه، ئه‌ويش به هۆى شه‌ڕى عه‌فرينه‌وه ئاماده نه‌بووه بچێت؟\nمه‌سروور بارزانى: ئاگادارى شتێكى له‌و بابه‌ته نيم.\nئه‌لمۆنيته‌ر: دواى ريفراندۆم به تايبه‌تى، په‌يوه‌نديتان له‌گه‌ڵ توركيا چۆنه، ئايا هيچ شتێك گۆڕاوه؟\nمه‌سروور بارزانى: توركيا هاوبه‌شێكى گرنگى هه‌رێمى كوردستان بووه. له رووى ئابوورييه‌وه ده‌روازه‌ى نێوان كوردستان و جيهانە. به درێژايى ماوه‌ى ريفراندۆم توركيا هيچ كات سنوورى دانه‌خست. ئه‌مه‌ش يارمه‌تى ئه‌وه‌ى داوه، هيچ كێشه‌يه‌كى مرۆيى له كوردستان روونه‌دات. ئه‌مه ئاماژه‌يه‌كى گرنگه. به‌رده‌وام به‌رزى و نزمى له په‌يوه‌ندييه‌كان و ناكۆكى هه‌بووه. به‌ڵام با ئێمه به‌يه‌كه‌وه چاومان له ئاينده‌يه‌كى گه‌ش بێت بۆ هه‌ردوولا.\nئه‌لمۆنيته‌ر: ئايا پێتانوايه به‌شێك له دژايه‌تى توركيا بۆ ريفراندۆم به هۆى كێشه ناوخۆييه‌كانى سه‌رۆك ئه‌ردۆغانه‌وه بووه؟\nمه‌سروور بارزانى: به‌ڵێ پێموايه به‌شێكى زۆرى له‌به‌ر ئه‌و هۆيه بوو.\nئه‌لمۆنيته‌ر: با بگه‌ڕێينه‌وه بۆ پرسه ناوخۆييه‌كانى ئێوه.. ئايا ئێوه هه‌ڵبژاردنى سه‌رۆكايه‌تى و په‌رله‌مانى ئه‌نجام ده‌ده‌ن؟\nمه‌سروور بارزانى: هه‌رێمى كوردستان له‌گه‌ڵ هه‌ڵبژاردنه پێشوه‌خته‌كاندايه. لانيكه‌م پارتى ئه‌و داوايه‌ى هه‌يه. كه پارتێكى سه‌ره‌كييه. ئێمه پێش عێراق، داواى هه‌ڵبژاردنمان كردووه. بۆيه ده‌مانويست كورد يه‌ك بن و هه‌ڵبژاردن ئه‌نجام بده‌ن و كاريگه‌رييه‌كى به‌هێزتريان له‌سه‌ر به‌غدا هه‌بێت. ئێستا كه نايانه‌وێت ئێمه كورد بين و ده‌يانه‌وێت پێش هه‌موو شت عێراقى بين، به‌ڵام پێويسته مافيشمان هه‌بێت. مافه ده‌ستوورييه‌كانمان دابين بكرێن. پێويسته ئێمه ئێستا ليستێكى كورديى يه‌كگرتوومان هه‌بێت. پارتى هه‌وڵى بۆ ده‌دا، به‌ڵام به‌داخه‌وه هێزه‌كانى ديكه‌ى كوردستان له به‌ر چه‌ند هۆكارێكى سياسيى، پێيانوايه به هاوپه‌يمانى به‌ستنى خۆيان ده‌نگى زياتر بهێنن. يه‌كێتيش ئاماده نه‌بوو له كوردستان هه‌ڵبژاردن بكرێت و پێش عێراق بكه‌وين، چونكه كێشه‌ى ناوخۆييان هه‌يه. هه‌ربۆيه نه‌هاتنه پێشه‌وه. بێگومان ئه‌وانيش هاوبه‌شێكى گرنگن. پێويست بوو له هه‌ر بڕيارێك بدرێت، ئه‌وان به‌شداربن تێيدا. ئێستا كاته‌كه‌ى دواكه‌وتووه. چونكه پێش ئه‌وه‌ى ماوه‌كه‌ى به‌سه‌ر بچێت، رێوشوێنه‌كان بۆ كۆميسيۆنى باڵاى هه‌ڵبژاردن بگيرێنه به‌ر. ئێستا نزيكترين كات بۆ ئه‌نجامدانى هه‌ڵبژاردنه‌كان هه‌فته‌ى يه‌كه‌مى مانگى ئه‌يلوولى داهاتووه.\nئه‌لمۆنيته‌ر: كێ خۆى بۆ پۆستى سه‌رۆك ده‌پاڵێوێت، هيچ كانديدێك له بيركردنه‌وه‌تاندا هه‌يه؟\nمه‌سروور بارزانى: پرسى پۆستى سه‌رۆكايه‌تى هه‌رێم جێى گفتوگۆيه. په‌رله‌مان تا ئێستا ئاماده نييه بۆ گفتوگۆ كردن له باره‌يه‌وه. پێويسته په‌رله‌مانێكى نوێمان هه‌بێت، كه ده‌سه‌ڵاتى ئه‌وه‌ى هه‌بێت، ياساى تايبه‌ت بۆ حكومه‌ت ده‌ربكات. قسه له باره‌ى رۆڵ و ده‌سه‌ڵاته‌كانى سه‌رۆكايه‌تى و چۆنێتى هه‌ڵبژاردنى سه‌رۆك بكات، ئايا له لايه‌ن خه‌ڵكه‌وه بێت يان له لايه‌ن په‌رله‌مانه‌وه بێت.\nئه‌لمۆنيته‌ر: كه‌واته كورد، ده‌توانن پێش هه‌ڵبژاردنى عێراق هاوپه‌يمانيه‌كيان هه‌بێت؟\nمه‌سروور بارزانى: پێموايه خه‌ڵكى كوردستان چاوه‌ڕێى سه‌ركردايه‌تى ده‌كه‌ن له پارته سياسييه‌كاندا. ئه‌گه‌ر هه‌ر لايه‌نێك هه‌وڵبدات به‌رژه‌وه‌ندييه كه‌سى و حزبييه‌كانى بخاته سه‌رووى به‌رژه‌وه‌ندى خه‌ڵك ئه‌وا؛ به‌رپرسيار ده‌بێت. خه‌ڵك چاوه‌ڕێ ده‌كات، لايه‌نه‌كان كێشه‌كانيان به‌لاوه بنێن و بگه‌نه رێككه‌وتنێك. پێموايه ئێستا ده‌رفه‌تێك بۆ به‌ديهێنانى ئه‌و مه‌به‌سته هه‌يه. چونكه دانووستانه‌كان به‌رده‌وامن و زياتر ده‌رفه‌تى يه‌كگرتوويى هه‌يه له جاران. ته‌نانه‌ت ئه‌گه‌ر به ليست و گرووپى جياوازيش به‌شدار بن. به‌ڵام هه‌ر چانسى ئه‌وه ماوه دواجار ببنه هاوپه‌يمانێتييه‌ك. گرنگترين تايبه‌تمه‌ندى هه‌ڵبژاردنه‌كانى عێراق، درووستكردنى هاوپه‌يمانێتييه دواى هه‌ڵبژاردن و پێموايه ئه‌و كاته زۆر خه‌ڵك بۆ هاوكارى له ده‌رگاى كورد ده‌دات.\nئه‌لمۆنيته‌ر: دوا پرسيار له باره‌ى ئابوورييه. فڕۆكه‌خانه‌كان چيان به‌سه‌ر هات، ئێوه چۆن بێ داهاتى كه‌ركووك ده‌ژين؟\nمه‌سروور بارزانى: داخستنى فڕۆكه‌خانه‌كان ئابڵوقه‌دانێكى نابه‌جێى خه‌ڵكى كوردستان بوو. كارێكى ناده‌ستوورى بوو. چونكه پێويست نه‌بوو فڕۆكه‌خانه‌كان بۆ مه‌به‌ستى سياسى دابخرێن. دانووستان له‌گه‌ڵ به‌غدا بۆ كردنه‌وه‌ى فڕۆكه‌خانه‌كانى هه‌ولێر و سلێمانى به‌رده‌وامه. گفتوگۆ له باره‌ى هه‌بوونى يه‌ك سيستمى ئاڵوگۆڕى زانياری ده‌كرێت و ئێمه‌ش ره‌زامه‌نديمان پيشانداوه. پرسه‌كانى په‌يوه‌ست به كۆچكردن و ڤيزا و پرسى گومرگ، هاتوونه‌ته ئارا. حكومه‌تى هه‌رێمى كوردستان ئاماده‌يه، هه‌موو داخوازييه‌ك جێبه‌جێ بكات كه له چوارچێوه‌ى ده‌ستوور بێت. به‌ڵام كاتێك به‌غدا هيچ پاساوێكى بۆ كردنه‌وه‌ى فڕۆكه‌خانه‌كان نه‌بێت، دێن، بيانووى ئاسايش ده‌گرن و ده‌ڵێن، ده‌سه‌ڵاتى فڕۆكه‌خانه‌كان ده‌بێت له ژێر چاودێرى و كۆنترۆڵى به‌غدا بێت. هه‌ولێر ئاماده‌يه، يه‌كه ناوخۆييه‌كان كۆنترۆڵى فڕۆكه‌خانه‌كان بكه‌ن. ئێستا هيچ بيانوويه‌ك بۆ كردنه‌وه‌ى فڕۆكه‌خانه‌كان نه‌ماوه. هه‌موويان بيانووى سياسين و به‌شێكن له هه‌ڵمه‌تى بانگه‌شه‌ى هه‌ڵبژاردن. ده‌بينين نه‌ته‌وه‌يه‌ك به ته‌واوى سزا دراوه، ته‌نيا بۆ ئه‌وه‌ى له هه‌ڵبژاردندا ده‌نگ بهێنن و ئه‌وان وه‌ك كارتى سياسى مامه‌ڵه له‌گه‌ڵ ئه‌و پرسه ده‌كه‌ن. به‌م دواييانه عه‌باديمان بينى، كه به‌ڵێنيان دا فڕۆكه‌خانه‌كان به‌م زووانه بكه‌نه‌وه. ئێمه گوێمان له وشه‌ى "به‌م زووانه" بوو، ئيتر با بزانين به‌ڵێنه‌كانيان ده‌به‌نه سه‌ر. سه‌باره‌ت به پشكمان له داهاتى نه‌وت، ئه‌وه به‌شێكه له ده‌ستوورى عێراق. ئه‌گه‌ر عێراق رێزى له‌و به‌شه‌ى رێككه‌وتنه‌كه گرتبا، ئێستا ئێمه به‌م دۆخه نه‌ده‌گه‌يشتين. فه‌رمانبه‌رانى هه‌رێمى كوردستان، بێبه‌شكراوون له مووچه. پرسياره‌كه ئه‌وه‌يه، پاره‌ى خه‌ڵكى كوردستان بۆ كوێ ده‌چێت.. ئايا دواتر ئه‌م پاره‌يه ده‌گه‌ڕێننه‌وه بۆ كورد، ئايا كه‌س ئه‌و پرسياره‌ى له به‌غدا كردووه، ئه‌و پاره‌يه چى لێ دێت، كه له 2014ه‌وه نه‌دراوه.\nئه‌لمۆنيته‌ر: ده‌رباره‌ى ئاواره عێراقييه‌كان، ئايا حكومه‌تى عێراق هيچ پاره‌يه‌كيان بۆ ده‌نێرێت؟\nمه‌سروور بارزانى: نه‌خێر. پاره نانێرێت. پرسيارێك دێته ئاراوه، بۆچى تا ئێستاش خه‌ڵك له عێراق راده‌كه‌ن و دێن له ژێر چادر و له كه‌مپه‌كانى هه‌رێمى كوردستان ده‌ژين؟ بێگومان ئه‌مه به هۆى نه‌بوونى سه‌قامگيرى و ئاسايشه له شاره‌كانيان. ئه‌وه‌ش ده‌رده‌خات، كه كوردستان سه‌قامگيرترين و ئارامترين به‌شى عێراقه.\n01 وەزارەتی پەروەردە راگەیەندراوێکی لەبارەی پشووی سبەینێوە بڵاوکردەوە\n02 چیرۆکی کوژرانی دوو برا لە زاخۆ\n03 كەشناسی: لە ھەندێك شار و شارۆچكە بەفر دەبارێت\n04 پێنتاگۆن بە فەرمی زیانی هێرشەکانی ئێران بۆ سەر هێزەکانی ئەمەریکا لە عێراق راگەیاند\n05 ڤیدیۆ.. به تانكه‌وه هه‌ڵده‌كوتێته سه‌ر جه‌ماوه‌ر\n04 وەزارەتی پەروەردە راگەیەندراوێکی لەبارەی پشووی سبەینێوە بڵاوکردەوە\n05 له چه‌ند رۆژی داهاتوودا گۆڕانكاری گه‌وره له كه‌شوهه‌وای عێراق رووده‌دات\n06 هه‌واڵی "كۆچی دوایی عه‌لاوی بڵاوده‌بێته‌وه" و نووسینگه‌كه‌شی روونكردنه‌وه ده‌دات


سه‌رۆكی په‌رله‌مان دانیشه – Denegkan\nسه‌رۆكی په‌رله‌مان دانیشه\nbyهاوکار\tDecember 21, 2012\tگشتی\nله كورده‌واری دا كاتێك كه‌سێك زۆر هه‌ڵه پاچ و زیاده ڕۆیه ئه‌و كه‌سانه‌ی له نزیكی ئه‌ون پێی ده‌ڵێین دانیشه، واته واز له‌م هه‌ڵانه بهێنه كه ئه‌نجامیان ده‌ده‌ی و وه دووباره‌یان مه‌كه‌وه له داهاتوودا، دیاره زۆر جار واز هێنان له كردارێكی هه‌ڵه ده‌بێته مایه‌ی خۆشحاڵی ده‌وروبه‌رو وه كه‌سایه‌تی بۆ مرۆڤه هه‌ڵه‌پاچه‌كه ده‌گه‌ڕێته‌وه.\nبا بێینه سه‌ر ئه‌سڵی بابه‌ته‌كه‌م كه هه‌ڵوێستی سه‌رۆكی په‌رله‌مانه به‌رامبه‌ر به ئه‌ندام په‌رله‌مانانی كوردستان كه له‌م ڕۆژانه دا بۆ بێده‌نگ كردنی په‌رله‌مانتاران داوای هێنانی پولیسی كرد، به‌ڕاستی زۆر لام سه‌یر بوو كاتێك سه‌رۆكی په‌رله‌مانم وا بینی ڕێك مامۆستاو پۆلێكی موشاغیبی خوێندكارم هاته‌وه یاد كه مامۆستاكه هه‌رچی ده‌كات ئه‌م خوێندكارانه‌ی بۆ ڕێك نابن هه‌مووكات هه‌را له پۆلدا ده‌نێنه‌وه، هه‌ر بۆیه مامۆستاكه بۆ ئه‌وه‌ی كۆنتڕۆڵی پۆله‌كه بكات به قوتابیه‌كان ده‌ڵێت: “دانیشن ئه‌گینا پۆلیستان بۆ بانگ ده‌كه‌م”. ڕه‌نگه من زیاده‌ڕۆییم نه‌كردبێت كاتێك هۆڵی په‌رله‌مان به موشاغیب و سه‌رۆكی په‌رله‌مان به مامۆستایه‌كی به‌سته‌زمان بچوێنم! چونكه چونكه به‌ڕاستی وایه! به‌ڵام قسه‌ی ئێمه لێره‌دا ئه‌وه‌یه، ئایا ئه‌م هه‌رایه‌ی ئه‌ندام په‌رله‌مانان كردیان تا چه‌ند ڕه‌وا بوو، وه ئه‌م هه‌ڵوێسته‌ی سه‌رۆكی په‌رله‌مان تا چه‌ند شیاو بوو، من به‌ش به حاڵی خۆم ئه‌م هه‌ڵوێسته‌ی ئه‌ندام په‌رله‌مانان كه به‌رامبه‌ر ئه‌و نادادپه‌روه‌ریه‌ی سه‌رۆكی په‌رله‌مان په‌یڕه‌وی كرد زۆر به هه‌ڵوێستێكی جوان و مه‌ده‌نی ده‌بینم، چونكه ئه‌م كاره‌ی كه سه‌رۆكی په‌رله‌مان ئه‌نجامی دا جگه له‌وه‌ی كه پێچه‌وانه‌ی یاسابوو وه مافی خه‌ڵكی كوردستانی پێشێل كرد له جیاتی ئه‌وه‌ی مافیان بدات!\nئاخر له كوێ ی جیهان بووه مرۆڤێكی ده‌رچووی به‌شی فیزیا بێنیت بیكه‌یته سه‌رۆكی ده‌سته‌ی مافی مرۆڤ!!؟ وابزانم ئه‌بێت بۆ ئه‌مه له فه‌رهه‌نگه عه‌جایب و غه‌رائیبه‌كان بگه‌ڕێین بۆ ئه‌وه‌ی بزانین له كوێ ی جیهان ده‌یدۆزینه‌وه!\nئه‌مه له‌لایه‌ك، له‌لایه‌كی تر ئه‌ندام په‌رله‌مان بۆی هه‌یه تا له‌توانای دا هه‌بێت شه‌ڕی مه‌ده‌نی خۆی بكات بۆ ئه‌وه‌ی ئه‌وه‌ی به ناڕه‌وای ده‌بینێت بتوانێت بڵێت نه‌خێر، وه ئه‌بێت سه‌رۆكی په‌رله‌مان باش له‌مه حاڵی بێت كه گفتوگۆو قسه‌كردن مافێكی زۆر ساده‌ی ئه‌ندام په‌رله‌مانه، بۆیه ئه‌بێت مافی هه‌موو ئه‌ندامێك بدات بۆ ئه‌وه‌ی سه‌رنج و تێبینی خۆی ده‌رببڕێت له‌سه‌ر ئه‌م پڕۆژه‌یه‌ی ده‌بێته بڕیار.\nبه‌ڵام ئه‌وه‌ی هه‌موو كه‌سێكی تووشی شۆك كرد هه‌ڵوێسته نه‌گونجاوه‌كه‌ی سه‌رۆكی په‌رله‌مان بوو كاتێ گوتی: “پۆلیس بانگ بكه‌ن بیانخاته ده‌ره‌وه”!!!\nبه‌ڕێز سه‌رۆكی په‌رله‌مان له كاتێكدا كه زۆرینه‌ی په‌رله‌مان له‌گه‌ڵ ئه‌و كه‌سه نه‌بوون كه ببێته سه‌رۆكی لیژنه‌ی مافی مرۆڤ وه ته‌نانه‌ت زۆرێك له ئه‌ندامانی لیسته‌كه‌ی تۆ له‌گه‌ڵ ئه‌مه‌دا بوون، ئینجا به‌م حاڵه‌ش پۆلیس بانگ ده‌كه‌ی بۆ ئه‌ندامانی په‌رله‌مان؟!!\nبۆیه جه‌نابی سه‌رۆكی په‌رله‌مان من ئه‌و قسانه‌ی ده‌یكه‌م وه‌ك دڵسۆزێك لێم وه‌ربگره و پێت ده‌ڵێم دانیشه!\nدانیشه له هه‌موو ئه‌و شتانه‌ی كه پێچه‌وانه‌ی یاسایه، دانیشه له‌و ڕه‌فتارانه‌ی كه به‌رامبه‌ر ئه‌ندام په‌رله‌مانتاران ده‌یانگریه به‌ر!\nهێشتا خه‌ڵك قسه‌كه‌ی تۆ بیر نه‌چووه كاتێك جێگری سه‌رۆكی په‌رله‌مان بووی وتت به كه‌مال كه‌ركوكی: (ئۆپۆزسیۆن له ده‌ره‌وه‌یه هه‌له با پڕۆژه‌كه تێپه‌ڕێنین). ئه‌م جاره‌شیان ئه‌م قسه‌یه‌ت خسته‌وه سه‌ر زاران، ئیتر وابزانم پێویستت به دانیشتن هه‌یه بۆ ئه‌وه‌ی ئه‌م هه‌ڵانه چیتر نه‌كه‌ی.\nله كۆتایی وتاره‌كه‌م چه‌ند باره‌ی ده‌كه‌مه‌وه تكایه سه‌رۆكی په‌رله‌مان دانیشه.\nPrevious مه‌رگ له ناخمدایه … وریا جاف\nNext پەپولەکانی شیناوێ…. کوێستان عومەرزادە


كوردیو - بە سێ قۆناغ ژمارەی موچەخۆرانی هەرێم كەمدەكرێتەوە\nبە سێ قۆناغ ژمارەی موچەخۆرانی هەرێم كەمدەكرێتەوە\nپێنج شەممە, 16 تشرینی دووەم 2017 07:53\nبەرنامەی چاكسازی حكومەتی هەرێم بۆ پاكتاوكردنی لیستی موچەخۆرانی هەرێم و دانانی سیستمێكی نوێی موچە تەواونەبووە، سەرۆكی سەنتەری زانیاری و لێكۆڵینەوەی ستراتیژیی كوردستان لەئەنجومەنی وەزیرانی هەرێمیش رایدەگەیەنێت: پێویستە پێداچوونەوە بەپلەی وەزیفیدا بكرێت و دەرفەتیش هەیە (100)هەزار موچەخۆری خانەنشینی كەمبكرێتەوە.\nبە سێ قۆناغ چارەسەر دەكرێت\nد.ئاراس خۆشناو سەرۆكی سەنتەری زانیاری و لێكۆڵینەوەی ستراتیژیی كوردستان لەئەنجومەنی وەزیرانی هەرێمی كوردستان به‌تۆری سلیمانی راگەیاند:بەرنامەی چاكسازی حكومەتی هەرێم تەواو نەبووە، یەكەم قۆناغی بایۆمەتری موچەبوو، بەهۆی ئەو سیستمەوە توانراوە (153)هەزار فەرمانبەرو موخۆر كەمبكرێتەوە، قۆناغی دووەم راگەیاندنی خانەنشینی ئارەزوومەندایە، قۆناغی سێیەمیش پێداچوونەوەیە بەپلەی وەزیفی ئەوانەی كە لەئاستی خۆیان زیاتریان هەیە.\nوتیشی"بەپێی دواین راگەیەنراوی حكومەتی هەرێم، 244هەزارو 656خانەنشین هەیە، بەڵام بەپێی بەدواداچوونی ئێمە لەوانەیە(70 بۆ 80)هەزاری خانەنشینی ئاسایی بێت كە فەرمانبەری ئاسایبووەو بەمافی خۆی خانەنشین بووە، ئەوانی دیكەی بەشی هەرەزۆری ئەو خەڵكانەن كە لەلایەن هەموو حزبەكانەوە خانەنشینكراون، بۆیە دەرفەت هەیە تاوەك (100)هەزار موچەخۆر لەخانەنشینان كەمبكرێتەوە".\nسەرۆكی سەنتەری زانیاری و لێكۆڵینەوەی ستراتیژیی كوردستان دەڵێت"بەپێی دەستوورو یاسا ناتوانرێت موچەی كەس ببڕێت، بۆئەوەی نەبێتە موزایەدەی سیاسی پێویستە بەڕێككەوتنی لایەنەكان بڕیار لەكەمكردنەوەی ژمارەی موچەخۆرانی هەرێم بدرێت".\nسەبارەت بەژمارەی فەرمانبەرانی هێزە ئەمنییەكان، د.ئاراس خۆشناو وتی"ژمارەی فەرمانبەرانی هێزە ئەمنییەكان هیچ كێشەیەكی تێدا نییە، ئەنجومەنی ئاسایشی هەرێمی كوردستان بەهەموو دەزگاكانییەوە كە حەوت دەزگای فەرمی هەیە،(ئاسایش، دژە تیرۆر، هێزی ئامادە، هەواڵگری، قەڵاچۆكردنی مادەی هۆشبەرو دژە گەندەڵی)، كۆی گشتی فەرمانبەرانی ئەو دەزگایانە ناگاتە (40)هەزار فەرمانبەر".\nوتیشی"كێشە لەوەزارەتی پێشمەرگەو پاسەوانی بەرپرسەكاندا هەیە، بەڵام ئێمە هیچ زانیارییەكمان لەوبارەیەوە نییە".\nراشیگەیاند: ژمارەی موچەخۆرانی هەرێم ملیۆنێك و 249 هەزارو 481موچەخۆرە، عیراقیش زیاتر لەشەش ملیۆن موچەخۆری هەیە، بۆیە ئەگەر هەرێم بەراورد بكرێت بەعیراق، عیراق كەمێك باشترە لەهەرێم.


وتار » بابەت لەسەر خۆفرۆشان\n(1036 بینراوە) | Tuesday, 08.04.2020, 07:22 PM |\nعەزیز حەمەد مەولود شێخانی ناسراو بە مەلا عوزێر یەکێ لەو سەرۆکجاشانەیە کە کۆمەڵێ تاوانیان دژی پێشمەرگە و هاوڵاتیان ئەنجامداوە و لە تاوانی گەلکوژی ئەنفالدا بەشداریکردووە. بەپێی لیستێکی دادگای باڵای تاوانەکای ئێراقی کە ناوی تۆمەنبارانی تاوانی گەلکوژی ئەنفال و تاوانەکانی دیکەی گرتبووەخۆی، ژمارەی تۆمەتباران ٤٢٣ کەس بوون لە لیستەکەدا و لە ژمارە ٢٢٩ دا ناوی مەلا عوزێر هاتووە. لە دادگای باڵای تاوانەکانی ئێراقدا ١٠ سکاڵای لەسەردا تۆمارکراوە. دادگای باڵای تاوانەکانی ئێراقی لە دادگاییکردنی تۆمەتبارانی تاوانی گەلکوژی ئەنفالدا کە لە ساڵی ٢٠٠٨ دا دەستیپێکرد، تەنها چەند تاوانبارێکی دادگاییکرد، ئەوانیش سەدام حوسێن، عەلی حەسەن مەجید، سوڵتان هاشم، سابر عەبدولعەزیز فەرحان موتەلگ درانە دادگا. سەدام حوسێن لەسەر کەیسی دوجەیل سزای کوشتنی بۆبڕایەوە و زوو کوشتیان، بەمجۆرە لەسەر تاوانی ئەنفال سزای بۆ نەبڕایەوە. هەروەها عەلی حەسەن مەجید کە لەدوای سەدام حوسێندا تاوانباری هەرە گەورە بوو ئەویش لەسەر تاوانی شەعبانیە سزای مردنی لەساڵی ٢٠١٠ دا بەسەردا سەپێندرا. سوڵتان هاشم کە چوار سزای مردنی لە سەر تاوانی گەلکوژی ئەنفالدا بۆ دەرکرابوو، بەهۆێ نکۆلی ئەنجومەنی سەرۆکایەتی بەسەرپەرشتی مام جەلال لە واژوکردنی سزاکە، سزاکەی مردنی لەسەر جێبەجێ نەکرا و لە زیندانێکی ناسریەدا لە ساڵی ٢٠٢٠ دا بە مردنی خۆی مرد. سەرۆکجاشەکان و زۆر لە تۆمەتبارەکان هەرگیز ڕاپێچی دادگا نەکران، ئەو تۆمەتبارانە لەلایەن دەسەڵاتی ناوەند و کوردیەوە پەنادران. دەسەڵاتی کوردی بەش بەحاڵی خۆی دژی دادگایی سەرۆکجاشەکان وەستایەوە لەگەڵ ئەوەی بەفەرمی لە ساڵی ٢٠١١ دا لە دادگای باڵای تاوانەکانەوە داوای ئەو تۆمەتبارانە کرا. هەروەها لەگەڵ ئەوەی کەسوکاری قوربانیان دەیان سکاڵایان لەسەر ئەو سەرۆکجاشانە تۆمارکردبوو، بۆنمونە ٤٧ کەیس لە دژی سەرۆکجاش عەباسی بالو ئاغا تۆمارکرابوو بەڵام لەلایەن پارتی دیموکراتی کوردستانەوە پارێزگاری لێکرا و ڕادەستی دادگا نەکرا. پارتی و یەکێتی لێبووردنەکەی ساڵی ١٩٩١یان کردۆتە بەڵگەی یا بیانووی ڕەتکردنەوەی دادگاییکردنی سەرۆکجاشەکان. بەبێ گوێدانە مافە یاسایەکان یا گەورەیی تاوان لە ئاستی تاوانی گەلکوژیدا.\nجێگەی بیرخستنەوەیە سەرۆکجاش مەلا عوزێر لەساڵی ١٩٨٠ دا دەچێتەوە ناو ڕژێم و دەبێتە جاش، سەرەتا سەرۆکی مەفرەزە خاسە و دواتر سەرۆکی فەوجی ١٣٠ بووە، لەو ساتەوەی کە گەڕاوەتەوە ناو ڕژێم دەست دەکات بە ڕاوە پێشمەرگە بەتایبەتی ڕاوی پیشمەرگەکانی حزبی سۆسیالیستی کوردستان. هەندێ دەڵێن مەلا عوزێر پیاوی ڕژێم بووە و بۆ سیخوڕی ڕەوانەی ناو پێشمەرگە کراوە و دواتر گەڕاوەتەوە ناو ڕژێم. مەلا عوزێر کە لەگەڕەکی مەنتکاوەی ساری هەولێر بارەگای جاشایەتی هەبوو دەیان تاوان لە مێژووی جاشەیەتیدا ئەنجام دەدات و بێگومان یەکێ لە سەرۆک مەفرەزە خاسە هەرە دڕندەکانی شاری هەولێر بووە. تاوانەکانی زۆرن و نازاندرێ ژمارەی تاوانەکانی چەندن، زۆر لە کەسوکاری قوربانیان یا لەڕێگەی سولحی عەشایەری بێدەنگکراون یا بەبەرتیل ڕازیکراون، یا لەبەر مەترسی لەسەر ژیانیان ناوێرن دەنگ بکەن، یانیش لەناو یەکێتی و پارتی بەرژەوەندیان هەیە و بێدەنگیان هەڵبژاردووە. دەگوترێت دەوروبەری نزیکەی ٧٠ پێشمەرگەی یا ئەندامی حزبی سۆسیالیست لەیەن مەلا عوزێرەوە یا بەهۆی ئەوەوە لەناوچووین، ئەوجا یا ئەو گرتوونی و ڕادەستی کردوون و دواتر لەسێدارە دراون یا ڕاستەوخۆ لە بۆسەکانی ئەودا کە بەتایبەتی هەندێجار لەگەڵ معاون ئەحمەدی ئەمنی قوشتەپەدا لە دەشتی هەولێر دایدەنان کوژراون. ئەوە جگە لە قوربانیەکانی دیکەی دەستی ئەو.\nلە ڕاپەڕینی ساڵی ١٩٩١ بەرەی کوردستانی لێبووردن بۆ جاشەکان دەردەکات، لەژێر ئەو بانگاشەیەی کە وابکات بەڵکو بەشداری یا هاوکاری خەڵک لە ڕاپەڕین لە دژێ ڕژێمی بەعسدا بکەن. بەڵام لەراستیدا پارتە گوەرەکان بەرژەوەندی خۆیان لەم هەنگاوەدا هەبوو. لە ڕاثەڕیندا هەندێ سەرۆکجاش هاوکاریان کرد بەڵام زۆریان نەیان کرد. لەراستیدا کە خەڵک ڕاپەڕین ئەو لێبووردنە نەشبایە هیچی لە بارەکە نەدەگۆڕی، چونکە زۆربەی چەکدارەکانی سەرۆک جاشەکان ڕاکردووی سەربازی بوون یا لە ناچاری چەکی جاشایەتیان هەڵگرتبوو، ئەوانە خۆیان سروشتی دژایەتی خەڵکیان نەدەکرد ئەگەر نەشهاتبانە ڕیزی گەل، هەندێ لەو چەکدارانە کۆنە پێشمەرگە بوون و لە دەرفەتێک دەگەڕان دژی ڕژێم بوەستنەوە. سەرکردەکانی بەرەی کوردستانی لە واقیعی بارەکە نەشارەزا بوون و ماوەیەک بوو لە شارەکانی ئێران کەوتبوون و دووربوون لە رووداوەکان. لەلایەکیتر دەکرێ ئەو لێبووردنەی بەرەی کوردستانی بە زیانبەخش لێکدرێتەوە، وەکو لانیکەم بووەهۆی پاراستنی سەرۆکجاشەکان لە سزای گەل (دەکرێ لەسەر ئەو بابەتە زیاتر بنوسرێت). لە دوای ڕاپەڕیندا پارتەکانی کوردستان بەتایبەتی پارتی دیموکراتی کوردستان و یەکیتی نیشتیمانی کوردستان پیشبڕکێیان بوو لەسەر وەرگرتنی سەرۆکجاشەکان و پەنادانیان لە ڕق و تۆلەی کەسوکاری قوربانیان. حزبی سۆسیالیستی کوردستان ئەویش هەندێ لەو سەرۆک جاشانەی گرتەخۆی. پێشبڕکێی پارتی و یەکێتی لەسەر سەرۆکجاشەکان لەبەر بەرژەوەندی خەڵک و کوردستان نەبوو بەڵکو لەبەر بەرژەوەدنی تایبەتی حزبەکانیان بوو، وەکو دواتر دەرکەوت بۆ چی بوو. لەوساوە هەرجارێ گوتن لەدادگایی سەرۆکجاشەکان دەکرێت هەردوو پارتی دەسەڵاتدار لێبووردنەکەی ساڵی ١٩٩١ دەهێننەوە بەرگوتن. ئاشکرایە بەرەی کوردستانی دامەزراوێکی یاسایی نەبوو بەڵکو بەرەی چەند پارتێکی بەرهەڵستکاربوو، ئەگەر ئەو دامەزراوە ناهەڵبژێردراوە لێبووردن دەریش بکات، لێبووردنەکە تەنها دەکرێ مافی گشتی ئەو پارتانە بگرێتەوە کە ئەوان لەڕێگەی ئەم لێبووردنەوە لێخۆشبوونی خۆیان ڕاگەیاندووە. بەڵام ئەوان ناتوانن لێبووردن لەجیاتی کەسوکاری قوربانیان دەرکەن، چونکە مافی کەسیی کەسوکاری قوربانیان مافێکە تەنها ئەوان خۆیان لێی بەرپرسیارن، لەلایەکیتر لێبوردن ناتوانی لە بوونی تاوانی دژبەمرۆڤایەتی یا گەلکوژیدا وابکات گەلی قوربانی لە تاوانباران خۆش بێت. تەنانەت پەرلەمان ئەگەر ڕەواش بێت ئەو توانایەی نییە ئەو جۆرە لێبووردنە دەرکات. بۆیە ڕەتکردنەی بەدادگاگەیاندنی سەرۆکجاشەکان سیاسیە و نایاساییە.\nلەدوای ڕاپەڕینی ساڵی ١٩٩١ دا یەکێتی نیشتیمانی کوردستان مەلا عوزێر وەکو زۆر سەرۆکجاشیتر پەنا دەدا و دەگرێتەخۆی، یەکێتی موچەی باڵای بۆ دەبڕیتەوە، دواتر بۆ وڵاتی هۆڵاند دەربازی دەکەن. مەلا عوزێر لە هۆڵاند دادەنیشێ و جار جارە دەگەڕێتەوە کوردستان و لەلایەن یەکێتیەوە دەپارێزرێت و پێشوازی گەرمی دەکرێت. دەگوترێت زەوی وەرگرتووە و خانووی گەورەی لەسایەی یەکێتیدا هەیە.\nلە بۆسەیەدا لە ساڵی ١٩٨٢ دا کە لە ناوچەی گردیش سێ پێشمەرگەی حزبی سۆسیالیست دەکوژێت، ئەسعەدە ڕەش و دوو پیشمەرگەیتر دەبن کە دەکەونە بۆسەکەی مەلا عوزێر.\nلە بۆسەیەکدا لە گوندی قۆپە قوڕان لە ساڵی ١٩٨٢ دا، سێ پێشمەرگەی حزبی سۆسیالیستی کوردستان دەکوژێت.\nلە بۆسەیەکدا کە لە شەوی ١٥/١/١٩٨٣ لە دەشتی هەولێر کە لەگەڵ ئەمنی قوشتەپە بۆ پێشمەرگەکانی دەشتی هەولێری حزبی سۆسیالیست دایانابوو ١١ پیشمەرگە دەکوژن. ناوەکان: ڕەمەزان عەبدولڕەحمان، ڕەشاد بەردێنە، شێرزاد هەینی، ئەکرەم مەولود، موزەفەر عوسمان، نوری خورمەلە، ڕەمەزان ئەحمەد، ڕەحمان ئیسماعیل، سالم عومەر، ئیسماعیل نوەردین و ڕەحمان سەعید. تەرمەکانی پێشمەرگە هەمووی دەکەونە دەستی جاش و ئەمنەکان و دەیانبەن بۆ قوشتەپە. دەگوترێت ئەکرەم مەولود بەبرینداری گەیشتۆتە قوشتەپە، مەلا عوزێر لەوێ دەیکوژێت.\nلە ڕێکەوتی ٣١/٧/١٩٨٢دا بۆسەیەک بۆ کۆمەڵێ ئەندامی ڕێکخستنەکانی حزبی سۆسیالیست دادەنێ و ٩ کەسیان دەستگیر دەکات، لە نێویاندا ئەبوبەکر عومەر ڕەشید ناسراو بە دیار هەروەها نەجمەدین ... کە دواتر لەلایەن ڕژێمی بەعسەوە لە ڕێکەوتی ١٤/٤/١٩٨٥دا لەسێدارە دەدرێن. دیار بەرپرسێکی بەتوانا و باڵای ڕێکخستنەکانی سۆسیالیست بوو لە شاری هەولێر و دەوروبەریدا.\nلە بۆسەیەکدا لە گوندی سابلاغ لە ساڵی ١٩٨٢دا چوار پێشمەرگەی یەکێتی نیشتیمانی کوردستان بەناوەکانی نالە قەشقەیی، عوسمان عەلی محەمەمەد، محەمەد مەحمود و حەمید سەعید دەکوژێت. نالە قەشقەیی فەرماندەیەکی ئازا و ناودار بوو. دەڵێن دوای ئەوەی زانرا ئەوانە پێشمەرگەی یەکێتی بوون، مەلا عوزێر گووتبووی ئەوە هەڵەبوو ڕوویدا.\nخالید عەزیز و حەمەدئەمین عەزیز کە دوو کوڕی عەزیز قەمبەر بوون و ڕاکردووی سەربازی بوون، لەلایەک کەسێکی سەربە مەلا عوزێرەوە ڕادەستی مەلا عوزێر دەکرێن، کە ئەویش وەکو دەستکەوتێک یەکسەر ڕادەستی دائیرەی ئەمنیان دەکات و دواتر لە سێدارە دەدرێن.\nعەریف ئەکرەم پێشمەرگەی یەکێتی نیشتیمانی کوردستان لە بۆسەیەکی هاوبەشی جاشەکانی مەلا عوزێر و هەندێ مەفرەزە و فەوجی دیکەدا لە نزیک گوندی کەردز لە ٢٨/٢/١٩٨٢ دا دەکوژرێت.\nئەوانەی ئاماژەمان بۆ کردن بەشێکن لە تاوانەکانی مەلا عوزێر، بێگومان تاوانی دیکەش هەن کە ئێمە زانیاریمان لەسەریدا نیە. بۆیە گومان لەوەدا نییە کە ئەو تاوانبارە و دەبێ بدرێتە دادگا.\nلەنێو هەموو گەلێکدا تاوانباران دەدرێنە دادگا، ئەو تاوانبارانەی کە لەڕیزی ڕژێمدا بوون و تاوانی دیار و گەورەیان ئەنجامداوە بەپێی یاسای تاوان دژ بە مرۆڤایەتی و گەلکوژی دەگیرێن و ڕادەستی دادگا دەکرێن، بەپێی یاسا دادگاییدەکرێن و سزای خۆیان وەردەگرن. بۆنمونە لەسەر تاوانی گەلکوژی هۆلۆکۆست کە لە کاتی جەنگی جیهانی دووەمدا لەلایەن نازیەکانەوە دژ بە جووەکان ئەنجامدرا، لە هاوینی ٢٠١٥ دا دادگایەکی ئەلمانی لە شاری لونەبۆرگ کۆنە نازیستێکی ئەڵمانی بەناوی ئۆسکار گرۆنینگ تەمەن ٩٤ ساڵەی بە چوار ساڵ سزادا، ئەو کەسی نەکوشتبوو، تاوانی ئەو ئەوەبوو شمەکی وەکو پارە، سەعات، چاویلکە و شتیتری زیندانیەکانی کۆدەکردەوە. دوای نزیکەی ٧٣ ساڵ لەدوای تاوانکە سزای دادوەرانەی بەسەردا سەپێندرا. ئەم ساڵ تاوانبارێکی دیکە دۆزرایەوە بەناوی برونۆ دێی کە لەکاتی تاوانەکەدا پاسەوانی زیندان بووە و ئەوسا تەمەنی ١٧ ساڵ بووە، دوای ٧٥ ساڵ درایە دادگا و دادگای هامبۆرگ سزای دوو ساڵ زیندانی بۆ بڕیەوە.\nمام ئۆمەر پیشمەرگەیەکی دێرین، "دەستخۆش بۆ دەسەلاتی کوردی کە دەیان تاوانباری وەک مەلا عوزێر و قاسم ئاغا لەژێر دەسەڵاتی خۆیدا ئەحەوێنێتەوە"\nتەڤدا پرێس: ئەو پەرلەمانتارە تۆمەتبارە بەکوشتنی خۆپیشاندەر و بروانامەی ساختە عەلی مەحمود موحەمەد: حەمەی شێخ عەبدالكەریم نەك ئەنفالچی, پۆست فایلداریش بووە عەلی مەحمود موحەمەد: تەڤدا پرێس: لیستەی ناوی سەرۆکجاش و مستەشارەکانی ناو پارتی و یەکێتی


:: KDPMR :: - لێدوانی تایبەت\nپاڤێڵ بییڤ، توێژەرە لەئامۆژگای برۆكینگزو سەنتەری ئۆسڵۆ بۆ دیراساتی ئاشتی، تایبەتمەندە لە پێوەندییەكانی رووسیا بە ناتۆ و یەكێتی ئەوروپاوە، بڕوانامەی دكتۆرای لەبواری پێوەندییە نێودەوڵەتییەكان لەئامۆژگای\nفازڵ میرانیپارتە تێكۆشەر و مێژوویی و نەتەوەیی و جەماوەرییەكەی كوردستان، پارتییەك گەلی یەكدەست و یەكگرتوو، پارتی دیموكراتی كوردستان، وا حەفتا ساڵی تەمەنی تێپەڕاند و پێ\nدكتۆر جعفرئیبراهیم ئێمینكی : گومانی تێدا نییە كە تێكڕای خەڵكی كوردستان بە پەرۆش و ئومێدێكی گەورەوە چاوەڕوانن دەستپێشخەرییەكەی سەرۆك مسعود بارزانی ببێتە هۆكاری ئەوەی جارێكی دیكە...\nسەرکردەی کاریزما و ڕۆڵی نەتەوەیی...........................................ئه‌مریکا به ستایشکردنی ڕۆڵی کورد و بانگێشتکردنی نوێنه‌ری حکومه‌تی هه‌رێم وه‌ڵامی نیگه‌رانییه‌کان ده‌داته‌وه له‌وه‌ڵامی گله‌یی و نیگه‌رانییه‌کانی ڕاوێژکاری ئه‌نجومه‌نی ئاسایشی هه‌رێمی کوردستاندا،...\nفازل میرانی*پرسیارگەلێك بۆ دوو جۆر لە وڵاتە هاوسێكانمانەوە، هاوسێیەك هەر بە سنوورەكەی جارانیەوە و هاوسێیەكەی تریش بە سەرلەنوێ كێشانی سنوورەوەكەیەوە هاتۆتە ئاراوە، كە پرسیارەكە پەیوەندی...\nدكتۆر جەعفەر ئیبراهیم ئێمینكی ئەو شەڕەی ئێستا لە نێوان چەكدارانی پەكەكە و دەوڵەتی توركیا بەڕێوەدەچێت، چۆتە قۆناخێكی دیكە كە دەشێت پێی بگوترێت: گەمەی دەرەنجامی سفری (Zero-sum...\nسووره مه‌رگه‌یی : یه‌كێتی نیشتیمانی كوردستان و بزووتنه‌وه‌ی گۆڕان نازانم بڵێم له‌وه‌ته‌ی رێككه‌وتوون یان یه‌كیان گرتۆته‌وه، له ژێر كاریگه‌ری خواستی سیاسه‌تی ناوچه‌گه‌رایی و گه‌ڕانه‌وه بۆ دوو...\nجه‌عفر ئێمینكی ؛ لە چەند رۆژی رابردوو سەد ساڵی تەواو بە سەر رێككەوتنی سایكس پیكۆ تێپەڕی. راستە ئەم رێككەوتنە لە بنەڕەتدا رێككەوتنی هێزەكانی ئیمپریالیزم بوو بۆ...\nجەعفەر ئیمنکی ؛ ئەو تەنگژە سیاسییەی ئێستا لەخۆڕا دروست نەبووە و بەرەنجامی واقیعێکی کەڵەکەبووە کە بە شێوەیەکی گشتی سەریانکێشا بۆ ئەو تەنگژە سیاسییانەی ئێستا هەن، بەڵام...\nلینکی چاو‌پێكه‌وتنی دکتۆر جعفر ئێمینکی جێگری سەرۆکی پەرلەمان له‌گه‌ڵ ته‌له‌فزیۆنی کوردستان٢٤ ...\nپارێزه‌ره ئێراقچییه کورده‌کان\nپارێزه‌ره ئێراقچییه کورده‌کانجه‌زای شێخ ڕه‌زاکۆلکه‌خوێنده‌واری خۆ به توێژه‌ر و ئه‌نالیست (موحه‌لیل)ـزانی وا هه‌یه له ناو کورددا، بێ ئه‌وه‌ی یه‌ك ئه‌رگومێنت پێشکه‌ش بکات و به شێوه‌یه‌کی...\nحوسەین یەزدانپەنا بۆ گوڵان:رۆڵی ئێستای كاك مسعود بارزانی دەرفەتێكە بۆ پرۆسەی سەربەخۆیی و نابێت ئەم دەرفەتە لەدەست بدەین * ئێوە وەك حزبێكی رۆژهەڵات لە دەستپێكی...\nئەوانەی قەیران دروست دەكەن دەبێ زیاتر هەوڵی چارەسەركردنی بدەن...\nدكتۆر جعفرئیبراهیم ئێمینكى ؛ ئاشكرا و روونە درووستكردنی قەیران لە ئامرازە هەرە دیارەكانی دەست ئۆپوزسیۆنە لە جیهاندا. ستراتیژیەت و تاكتیكی بزووتنەوەی گۆڕان-یش هەر لەو جۆرە ئۆپۆزسیۆنە...\nئەبو بکرجاف ؛ بێبەهایی تا ئەو ئاستە بڕوات پێودانگێك نەمێنێت بۆ نرخ پێدان و بەهاپێدان و فلتەرێك بێت بۆ هەڵسەنگاندن و شەن و كەوكردنی حوكمدانەكانمان، ئەوا...\nنورەدین سەعید وەیسی؛ برادەرانی دژە پارتی لە دەڤەری سلێمانی ، ھەر خەریکی حیساب وکیتابی گەندەڵییەکانی دەڤەری زەردن . وەک بڵێی گەندەڵی ھەر ھەتا سنووری دێگەڵە ھاتووە...\nحسن دانشفر با زۆر دوور نەڕۆین، پازدە ساڵ لەمەوبەر، هەر ئەو شێرەکوڕانەی کە ئەمڕۆ خۆیان بە سەرقافڵەی رۆشنبیری دەزانن و بەتەمابوون بیگۆڕن، هەولێریان بە گوندێکی گەورە...\nجعفرئێمینکی ؛ دادپەروەری لەوەدانیە موچەی کەم دەرامەتەکان (500) پێنج سەد هەزار دینار بەرەو خوارەوە کەم بکرێتەوە\nڕوونكردنه‌وه‌یه‌ك له‌سه‌ر قه‌یرانی دارایی له هه‌رێمى كوردستان و چۆنیه‌تى چاره‌سه‌ركردنی خشتەی تازەی موچە لەسەر بنەمایەکی تصاعودی گشتگیر داندراوە کە ئەمەش ئاراستەیەکی تەندروستە و پێویستە پەلە بکرێت...\nسامى ئه‌رگۆشى ئه‌م كوردستانه‌ى خۆمان دنيايه‌ك مه‌سائيلى سه‌یر و عه‌نتیكه و عه‌جايه‌بى تێدايه!. عه‌نتيكه و عاجباته‌كانى له‌مه‌ڕ خۆمان هێنده سه‌يرن، باوه‌ڕ ناكه‌م له هيچ كونج و...\nنیو وەلام بۆ محه‌مه‌دى هەرزە سیاسى چەند ئیسفادەمان لە نوینەرەکانتان فایەق موستەفا کرد هەرئەوەندە لە تۆشى دەکەین\nبەختیار بابان ؛ نایەمە نیو ناوەرۆکى باسەکەى محەمەد رەوفى قورمیش کراو لەلایەن ریکخەرى هەلهاتوو ، لەبەر ئەوەى ئیوە هەرچى بنەماکانى ئیتیک و ئەخلاقى رۆژنامەوانى و زۆرشتى...\nئیبراھیم عەباس ؛ یەکێکی تر لە وتارە گاڵتەجارییەکانی شاناز ئیبراھیم ئەحمەد نووسیوویەتی، ئەو وتارەیە کە دوای کۆبوونەوەکەی بارزانی لەگەڵ لایەنە سیاسییەکان کرا. ئەو خاتوونە کە ھەموو...\nنوشیروان مسته‌فا قسه‌ی خۆی کردووه\nئازا حەسیب قەرەداخی ؛ که‌م نین ئه‌وانه‌ی ده‌پرسن نه‌وشیروان مسته‌فا، رێکخه‌ری گشتی حه‌ره‌که‌ی گۆڕان بۆ له‌م بارودۆخه ئاڵۆز و سه‌خته‌دا، که حه‌ره‌که‌که‌ی خۆی یه‌کێکه له جه‌مسه‌ره‌کانی،...\nبلند شوانى ؛ پارادۆكسه‌كانی (تناقض)ـه‌كانی تێكده‌ری گشتی تێكده‌ری گشتی شه‌و و ڕۆژ پرسیاری نامه‌شروع سه‌باره‌ت به هه‌موو تایبه‌تمه‌ندییه كه‌سییه‌كان ده‌كات. هه‌ڵگه‌وجاوه گه‌مژه‌كانیش وه‌كو توتی (ببغاء) له‌دوایه‌وه ده‌یڵێنه‌وه و...\nعه‌لی باپیر پێشتر دوو جار داوای کوبونه‌وه‌ی تایبه‌ت و دوو قولی له‌گه‌ل پارتی کردوه\nعه‌لی باپیر بۆ کوبونه‌وه‌که‌ی ره‌دکرده‌وه؟! سيامند سيلكى ؛ عه‌لی باپیرو جه‌ماعه‌ته‌که‌ی ده‌لێن چونکه پێشتر زه‌مینه‌ی بۆ ساز نه‌کراوه ئاماده‌ی کوبونه‌وه‌ی بارزانی و لایه‌نه‌کان نابین ! ئه‌م پاساوه‌ی عه‌لی...\nیەکەم سەرکردەى کورد بە ئاشکرا داواى دابه‌ش بوونی عێراق دەکات\nنه زهه‌ت حالی - ئەندامی ئه‌نجو مه‌نی سه‌رکردایه‌تی پارتی دیموکراتی کوردستان ، لە تۆرى کۆمەلایەتى فەیسبووک بە شیوەرى خوارەوە داواى دابەش بوونى عیراق دەکات . با...\nده‌بووایه عه‌لی باپیر وه‌ك دۆستێكی خوا كه ناوه ناوه یه‌كتری ده‌بینن له‌ترسی خوا ئه‌و راستییه‌شی گوتبا كه هه‌ڵكوتانه سه‌ر باره‌گاكانی پارتی دۆخه‌كه‌یان زیاتر ئاڵۆز كرد\nله كه‌ناڵی رووداو عه‌لی باپیر چی گوت؟ سووره مه‌رگه‌یی ؛ عه‌لی باپیر وه‌ك یه‌ك شوختی له‌وه‌ی ده‌ست تیكه‌ڵ كردن له‌گه‌ڵ رژێمی به‌عس و فایلداری پێوه نه‌بێ، له...\nدیسان لەگەڵ ئێوەمە! داوای لامەركەزی لەچ مەركەزێك دەكەن؟\nجه‌مال عه‌بدوڵڵا • دیسان لەگەڵ هەمووتانمە ئەی ئەوانەی كە دابینكردنی پێویستییە سەرەكییەكانی هاووڵاتیان، یان چارەسەركردنی گیروگرفتەكانیان لە لامەركەزیدا دەبیننەوە ! واتە كاتێك مووچەخۆر دەڵێت كوا مووچە...\nبۆ خۆپیشاندان ناکرێت !\nنیاز حاجی ؛ لە ۱۷ی شوبات کاتێک خۆپیشاندن کرا ، باروگوزەرانی خەڵک لە لوتکەی باشیدا بوو ، شتێک نەبوو لەم کوردستانە بەناوی قەیران ، بەڵام گۆڕان...\nنه‌زهه‌ت حالی ؛ لێبورده‌ی و مرۆڤ دۆستی له گه‌ڵ عه‌قڵگه‌رای و گه‌ڕان به دوای هۆكاره فیزیكی و مادییه‌كانی ڕوداو و نه‌خۆشییه‌كان بنه‌مای ڕۆشه‌نگه‌ری بوون، كه به...\nرووپێویی کۆمپانیاییەکی ئاماری ئەمریکی ، بابەتی راپۆرتێکی خەندان بوو لە ٧ی یەکی ٢٠١٦دا . ئەم راپۆرتە،چۆنییەتی بلاوکردنەوەی لە لایەن خەندانەوە هەم جێ داخە هەمیش بێ بایەخە...\nتۆ بڵێ مه‌کۆ ئيستخباراتيه‌که‌ی گۆڕان زۆر ووردترو ئاگادار تر و ژير ترو ووردتر بێت له جيهازی موخابه‌ڕاتی ووڵاتانی ئه‌وروپی\nلوقمان به‌رزنجى ؛ عه‌لی حه‌مه‌ساڵح ئه‌ندامی په‌رله‌مانی کوردستان له فراکسيونی گۆڕان . نامه‌يه‌کی بڵاو کردۆته‌وه سه‌باره‌ت به سه‌ردانه‌که‌ی به‌ڕێز جێگری سه‌رۆکی په‌رله‌مانی ئه‌وروپا بۆ کوردستان و...\n1 2 ئه‌نجامه‌کان: 55 | سه‌رجه‌م: 1 - 30


په‌رله‌مانی عیراق؛ به‌ره‌به‌یانی ئه‌مڕۆ ده‌نگی له‌سه‌ر بازنه‌كانی هه‌ڵبژاردنی كه‌ركوك دا، كه 12 كورسی پشكی پارێزگاكه‌ی به‌سه‌ر سێ بازنه‌دا دابه‌شكردووه.\nئه‌و دانیشتنه‌ی په‌رله‌مان كه له ئێواره‌ی چوارشه‌ممه 28ی تشرینی یه‌كه‌مه‌وه ده‌ستیپیكرد؛ به‌هۆی ناكۆكی نێوان كوتله و په‌رله‌مانتارانی پشكی كه‌ركوكه‌وه، تا به‌ره‌به‌یانی ئه‌مڕۆ پێنجشه‌ممه درێژه‌ی كێشا.\nبه‌پێی به‌یاننامه‌یه‌كی راگه‌یاندنی په‌رله‌مان، له دانیشتنه‌كه‌دا به ئاماده‌بونی 168 په‌رله‌مانتار بازنه‌كانی هه‌ڵبژاردنی كه‌ركوك یه‌كلاییكراونه‌ته‌وه.\nته‌واوی پارێزگای كه‌ركوك كراوه به سێ بازنه‌ی هه‌ڵبژاردن؛ له هه‌ر بازنه‌یه‌كیش كورسییه‌كی كۆتا بۆ ژنان دانراوه، له كۆی 12 كورسییه‌كه‌ی پشكی ئه‌و پارێزگایه له په‌رله‌مانی عیراق.\nیه‌كلاییكردنه‌وه‌ی بازنه‌كانی هه‌ڵبژاردنی كه‌ركوك، دوابه‌دوای چه‌ندین كۆبونه‌وه‌ی نێوان په‌رله‌مانتارانی پارێزگاكه هات له چه‌ند رۆژی رابردودا، كه پێشنیازی جیاوازیان بۆ چۆنیه‌تی دابه‌شكردنی یه‌كه ئیدارییه‌كان به‌سه‌ر بازنه‌كان و كورسییه‌كانی كه‌ركوك هه‌بوو.\nبه‌پێی ئه‌و دابه‌شكارییه‌ی په‌رله‌مان په‌سه‌ندی كرد؛ كه‌ركوك ده‌كرێته سێ بازنه‌ی خۆرهه‌ڵاتی قه‌زای ناوه‌ندی، ناوه‌ڕاستی قه‌زای ناوه‌ندی له‌گه‌ڵ حه‌ویجه+ ریاز.\nله بازنه‌ی خۆرهه‌ڵاتی قه‌زای ناوه‌ندی كه‌ركوك وباكوری ناوشار؛ ناوچه‌كانی وه‌ك ره‌حیماوه، عه‌ره‌فه، شۆریجه، موسه‌ڵا، ئیسكان، قادسیه، حوریه، پردێ، له‌یلان و چه‌ند ناوه‌ندێكی قه‌زای داقوقی تێدایه، كه پێنج كورسی بۆ دانراوه و یه‌كێكیان كۆتای ژنانه.\nله بازنه‌ی ناوه‌ڕاستی قه‌زای ناوه‌ندی؛ شوێنه‌كانی وه‌ك تسعین، قۆریه، واستی، قادسیه‌ی 2، تازه-رشاد، چه‌ند ناوه‌ندێكی موسه‌ڵا، حه‌ی عه‌سكه‌ری، خاسه، چه‌ندین ناوه‌ندی ریاز و یایچی و پردێی تێدایه؛ كه چوار كورسی بۆ دانراوه و یه‌كێكیان كۆتای ژنانه.\nله بازنه‌ی حه‌ویجه + ریاز؛ ناوه‌نده‌كانی وه‌ك حه‌ویجه، عه‌باسی، زاب، چه‌ندین ناوه‌ندی هه‌ڵبژاردنی تازه و ره‌شاد و دوبز له خۆده‌گرێت؛ كه سێ كورسی بۆ دانراوه و یه‌كێكیان كۆتای ژنانه.\nپەرلەمانی عیراق لە كانونی یەكەمی 2019دا یاسای هەڵبژاردنی ئەنجومەنی پارێزگاكانی پەسەندكرد، جگە لە بڕگەی "بازنەكانی هەڵبژاردن" و كێشی كورسی پەرلەمانی نەبێت.\nسه‌ره‌تای ئه‌م هه‌فته‌یه په‌رله‌مان ئه‌و بڕگه‌یه‌ی یاساكه‌ی خسته ده‌نگدانه‌وه و بازنه‌كانی هه‌ڵبژاردنی بۆ 16 پارێزگا یه‌كلاكرده‌وه و ته‌نیا كه‌ركوك و نه‌ینه‌وا مانه‌وه.\nسێشه‌ممه‌ی رابردو 27ی تشرینی یه‌كه‌م نه‌ینه‌وای په‌سه‌ند كرد و جارێكیتر بازنه‌كانی كه‌ركوك به‌هۆی ناكۆكییه‌وه مایه‌وه تا به‌ره‌یانی ئه‌مڕۆ یه‌كلاییكرانه‌وه.\nدابه‌شكردنی بازنه‌كانی هه‌ڵبژاردن له كه‌ركوك


باخە خورماكانی خانەقین بۆ یەكەی نیشتەجێبون لەناودەبرێن\nدەیان باخەوان باخە خورماكانیان لە خانەقین دەبڕنەوە و دەسوتێنن، زەوییەكەی پارچە پارچە دەكەن و بۆ یەكەی نیشتەجێبون دەیفرۆشن. ئەوەش بەبێ گەڕانەوە بۆ حكومەت و بە "پاڵپشتی هەندێك دەستڕۆیشتوو"، ئەمە لەكاتێكدایە لایەنی حكومی دەڵێت پێویستیان بە هێزی گەورە و یاسا هەیە بۆ راگرتنی ئەو زیادەڕۆیانە.\nئەو باخانە كە بەشێكی زۆریان تەمەنیان بۆ 50 تا 70 ساڵ و زیاتر دەگەڕێتەوە، كەوتونەتە بەر هەڕەشەی سوتان و لەناوبردن. پرۆسەكە بەدرەوامی هەیە و چالاكوانی مەدەنی و ژینگەیی ناوچەكەی نیگەران كردووە و دەڵێن لە حاڵەتەوە بۆتە دیاردە.\nسەربەست برزۆ، چالاكوانێكی مەدەنی خانەقین، دەڵێت لە دوای ساڵی 2003وە پرۆسەی لەناوبردنی باخەكان دەستیپێكردووە، بەڵام سێ بۆ چوار ساڵ دەبێت "لە حاڵەتەوە بۆتە دیاردە، خەریكە باخی خورما لە خانەقین نامێنێت، باخەوانەكان بەشێكن لەو پرۆسەیە و حكومەتیش بێباكە".\nبەپێێ ئامارێكی فەرمانگەی كشتوكاڵی خانەقین، لەو قەزایە دوو هەزار و 254 دۆنم باخی تاپۆ تۆماركراوە، كە زۆرینەیان خورمان، لەگەڵ 160 دۆنم-ی گرێبەست.\n"باخەكان لە یەك دۆنمەوە دەستپێدەكات تا 70 دۆنم و زۆربەیان دەكەونە ناو سەنتەری شار"، كامەران عەبدوڵا بەڕێوەبەری كشتوكاڵی خانەقین وای وت. جەختیشكردەوە "تەنیا لە چوار ساڵی رابردودا 200 دۆنم باخ سوتێنراون و دواتر كراون بە نیشتەجێبون".\nتەنیا لە چوار ساڵی رابردودا 200 دۆنم باخ سوتێنراون و دواتر كراون بە نیشتەجێبون\nبەپێی ئەوانەی قسەیان بۆ (كەركوك ناو)، كردووە زۆرینەی كات باخەوانەكان بە "ئەنقەست و نهێنی" باخەكانیان دەسوتێنن، تا بەو شێوەیە لەناویان ببەن، ئەوەش بۆ ئەوەی روبەڕوی لێپێچینەوەی حكومەت نەبن، هەرچەندە ئەو رێگەیەش رێپێدراو نییە.\nسەربەست برزۆ وتی "ئێمە ئاماری 140 باخمان لایە كە لە كۆتایی 2017ەوە تائێستا سوتێنراون و كراون بە شوێنی نیشتەجێبون، زەوییەكان پارچە پارچە دەكرێن و دەفرۆشرێن... ئەو باخەوانانە بە پشتیوانی لێپرسراوان ئەو كارە دەكەن".\nچالاكوانانی مەدەنیی و ژینگەیی خانەقین پێیانوایە بەرزبونەوەی پلەكانی گەرما لەم چەند ساڵەیی دواییدا لە سەنتەری شار، بەشێكی بۆ كەمبونەوەی باخەكان دەگەڕێتەوە.\nسەربەست وتی "گەرمای ئێستای خانەقین بە بەراورد بە سەرەتای ساڵی حەفتاكانی سەدەی رابردوو نۆ پلەی بەرزترە".\nكۆتایی مانگی تەمموزی ئەمساڵ پلەی گەرما لە خانەقین گەیشتە 50 پلەی سیلیزی.\nسەربەست برزۆ وتی "لە عیراق 360 جۆری خورما هەیە، زۆربەی ئەو جۆرانە لە خانەقین هەن، بەڵام وردە وردە لەناودەبرێن، لەكاتێكدا پاراستنی جۆرێتی خورما زۆر گرنگە... ئەوە سامانێكی گرنگی نیشتیمانییە".\n"دەتوان بڵێم لەسەدا 80ی باخەكانی ناو شار نەماون".\nدەتوان بڵێم لەسەدا 80ی باخەكانی ناو شار نەماون\nبەپێی یاسای پاراستنی زەوییە كشتوكاڵییەكان ژمارە 3ی ساڵی 2008، نابێت زەوی كشتوكاڵی بكرێت بە شوێنی نیشەجێبون بە بڕیاری خاوەنەكانیان، مەگەر دەوڵەت خۆی بڕیار بدات، بە پشتبەستن بەو یاسایەش فەرمانگەی كشتوكاڵی خانەقین چەند دۆسییەكی دژی چەند باخەوانێك لە دادگا جوڵاندووە.\nكامەران عەبدوڵا وتی "شەش باخەوانمان داوەتە دادگا، كە هەستاون لەناوبردنی باخەكانیان و فرۆشتنی زەوییەكەی بۆ یەكەی نیشتەجێبون، هەر یەكێكیان 15 دۆنم باخی كردووە بە یەكەی نیشتەجێبون".\nسەلام عەبدوڵا، یەكێكە لەو چالاكوانانەی كار بۆ هۆشیاركردنەوەی ژینگەیی و پاكڕاگرتنی خانەقین دەكات، وتی خانەقین بە ژینگەی سەوز و فێنك بەناوبانگ بوو، بەهۆی زۆری باخەكانی، بەڵام "ئێستا یەكێكە لە گەرمترین ناوچەكانی عیراق و پلانی بە بیانبون جێبەجێدەكرێت... ئەم پرۆسەیە دەسەڵاتدارانی دەستڕۆیشتوی لە پشتە، تەنیا بە باخەوانەكان ناكرێت".\nسەلام و دەیان چالاكوانی تر، ساڵانی رابردوو چەند جارێك بۆ ئەو مەبەستە خۆپیشانیان كرد، بەڵام فشارەكانیان نەبۆتەهۆی راگرتنی ئەو پرۆسەیە.\n"دەبێت حكومەت یاساكان جێبەجێ بكات، زیادەڕۆییەكی زۆر هەیە بۆ سەر موڵك و گۆڕینی رەگەزی زەوی لە كشتوكاڵییەوە بۆ نیشتەجێبون بەبێ ئەوەی بگەڕێنەوە بۆ حكومەت"، سەلام وایوت.\nپرسی زیادەڕۆییكردن بۆ سەر موڵك و زەوی كشتوكاڵی، بەپێی وتەی ئاوس ئیبراهیم، سەرۆكی شارەوانى خانەقین یەكێكە لە پرسە "زۆر ئاڵۆزەكان" لەو قەزایە.\nئابی 2021/ باخێكی خورما لە خانەقین. ڤیدیۆ: لەیلا ئەحمەد\nئاوس لە لێدوانێكیدا بۆ (كەركوك ناو) وتی "راگرتنی ئەو زیادەڕۆییانە پێویستی بە هێزی گەورە و یاسا هەیە".\nلە 11ی ئاب، لیژنەیەكی بەدواداچونی زیادەڕۆ لە خانەقین بە چەك هێرشیانكرایە سەر و تەقەیان لێكرا، لەوكاتەی ویستیان دوكانێك كە بە شێوەی زیادەڕۆ دروستكرابوو بیڕوخێنن، تەقەكەرەكە لە ئێستادا روبەڕوی دادگا كراوەتەوە و لەو روداوەدا لیژنەكان سەلامەت دەرچون.\nلە خانەقین، لەپاڵ باخی خورما، دەیان باخی پرتەقاڵ و لیمۆ و میوەكانی تر هەن، ئەوانیش بەهەمان شێوە روبەڕوی لەناوچون بونەتەوە.\nمحەمەد عزت، 101 دۆنم باخی هەیە لە خورما، پرتەقاڵ و لیمۆ، دەڵێت بەهیچ شێوەیەك ئامادەنییە لەناویان ببات، "ئەمە سەروەتی باو و باپیرانمە بۆ ئێمە ماوەتەوە، تەمەنی خورماكانم بۆ ساڵی 50كانی سەدەی رابردوو دەگەڕێتەوە... باپیرم سەردەمانێك بە شەمەندەفەر بەرهەمەكەی دەبردە بەغدا و وڵاتانی كەنداوی عەرەبی و دەیفرۆشت".\nباپیرم سەردەمانێك بە شەمەندەفەر بەرهەمەكەی دەبردە بەغدا و وڵاتانی كەنداوی عەرەبی و دەیفرۆشت\nباخەكەی محەمەد، 13 دۆنم و نیوی خورمایە، دەڵێت "ساڵانە شەش تەن بەرهەمی دەبێت و بۆ دەرەوەی پارێزگای دیالە رەوانەی دەكەم"، ئەو داوا لە باخەوانەكان دەكات باخەكەیان بۆ پارە لەناونەبەن و حكومەتیش هاوكاری باخەوانەكان بكات بۆ ئەوەی زەرەرمەند نەبن.\n"پێش پرۆسەی عیراق لە ساڵی 2003 حكومەت بە فڕۆكە باخەكانی دەرمان دەكرد، ئێستا ئاوەڕمان لێنادەنەوە، رەنگە ئەم پشتگوێخستنە هۆكارێك بێت بۆ ئەوەی باخەوانەكان باخەكانیان لەناوبەرن بۆ یەكەی نیشتەجێبون و زەوییەكەی بفرۆشن". محەمەد عزەت وایوت.


ئەنجومەنی پارێزگای کەرکوک سکاڵا لەسەر هێزە عێراقییەكان تۆماردەکات – کوردی – RojNews.News\nئەنجومەنی پارێزگای کەرکوک سکاڵا لەسەر هێزە عێراقییەكان تۆماردەکات\n29/02/2020 - 1:39:21 pm\nچوؤرشەممە, 20 يون 2018 – 14:21 ڕۆژنیوز- كەركوک\nپێشنیوەڕۆی ئەمڕۆ، دەربارەی دۆخی ئەمنیی شارەكە، بڕیاردەی ئەنجومەنی پارێزگای كەركوك لە بینای ئەنجومەنی پارێزگا، كۆنگرەیەكی ڕۆژنامەنووسیی ئەنجامدا.\nلە كۆنگرە ڕۆژنامەنووسییەكەدا، ئەڵماس فازڵ، بڕیاردەری ئەنجومەنی پارێزگای كەركوك، وتی: تەقەكردن بەشێوەیەكی هەڕەمەكی و هەڵكوتانە سەر ماڵان و نەپاراستنی گوندی كاكەییەكان لە سنوری شارۆچكەی داقوق، هەرەوەها دۆخی ئەمنی كەركوك، ترس و دڵەڕاوكێی لای هاوڵاتیانی دروستكردووە.\nدەشڵێت: ئەم هۆكارانە پێمان دەڵێن، کە هێزە عێراقییەكان توانای پاراستنی ئەمنییەتی كەركوك و هاوڵاتیانییان نییە.\nبڕیاردەی ئەنجومەنی پارێزگای كەركوك، ڕاشیگەیاند: لەسەر دۆخی ئەمنی كەركوك، لە دادگای فیدراڵیی سكاڵای یاسایی لەسەر هێزە عێراقییەکان و لایەنی ئەمنیی کەرکوک تۆمار دەکەین.\nهاوكات داواشیکرد، کە ژوورێكی هاوبەشی سەربازیی لە نێوان ئاسایش و پێشمەرگە و هێزە عێراقیەكان دروستبکرێت، بۆ ئەوەی سەقامگیری و ئارامی بگەڕێتەوە بۆ کەرکوک.\nلە بەشێکی دیکەی قسەکانیدا، ئەڵماس فازڵ وتیشی: كاكەییەكانی سنوری داقوق، بەر شاڵاوی نەگریسی چەتەكانی داعش كەوتن و هێزە عێراقییەکانیش كەمتەرخەمبوون لە پاراستنیان.\nبڕیاردەی ئەنجومەنی پارێزگای كەركوك، پارێزگاری کەرکوک بەوە تۆمەتبار دەکات، کە پشكی شێری بەردەكەوێت لە تێكچوونی دۆخی ئەمنیی شارەكە، دەشڵێت: ئەو پارێزگارە تەنها نوێنەرایەتی پێكهاتەیەك دەكات، نەك تەواوی پێكهاتەكانی شارەكە.\nلە كۆتایی قسەکانیشیدا، بڕیارەدەركەی ئەنجومەنی پارێزگای کەرکوک، ئاماژەی بەوەشکرد: بەمەبەستی ئەنجامدانی لێکۆڵینەوە لە كوژرانی ژنێک و برینداربوونی سێ كەسی تر بەهۆی تەقەی هەڕەمەكییەوە لەلایەن هێزەكانی دژە تیرۆری عێراق، لیژنەیەكی لێكۆڵینەوە لە بەغداوە گەیشووەتە كەركوك، هیوادارین ڕووداوەكە بە وردی لێكۆڵینەوەی لەسەر بكرێت و ئەنجامەكەی بۆ ڕایگشتی بڵاوبكرێتەوە.\nدەوڵەتی تورک گوندێکی دیکەی سیدەکان تۆپباران دەکات\nتۆمارکردنی هاوپەیمانیەتییەکان درێژکرایەوە


خەرابات - نووسەر\n“خرابات” لە زمانی ئاخاوتنی فارسی‌دا زیاتر هاومانای مەیخانە، شوێنی رابواردن و جێگایەک دێ کە لە روانگەی زۆربەی فارس زمانەکانەوە لە لایەنی خراپ بۆ کۆمەڵگا جێ دەگرێ. زۆربەی رووناکبیران و زمان ناسانی فارس یان ئەو وشەیە بە ئەنقەست بە هەڵە مانا دەکەن یان بەراستی نازانن چ مانایەکی هەیە، کە ئیحتمالی بە ئەنقەستەکەی زیاترە تا نەزانینەکەی. بۆ وێنە دێهخدا “خرابات” بە “شرابخانە، بوزخانە” مانا دەکا. هیچکام لە زمان ناسە فارسەکان وشەکە ناشکێنن و نایپشکنن تا بزانن پێوەندی شەراب و “خرابات” چییە. وێدەچی پشکنین و لێکدانەوەی ئەو وشەیە وەک هەزاران وشەی دیکەی باو لە زمانی فارسیدا، رەسەن بوون وسەربەخۆ بوونی زمانەکە دەخاتە ژێر پرسیار. دیارە چەند کەسێکیان بە شیوەی تەماوی و ناراستەوخۆ، بە چەشنێک کە زەرەری بۆ وان نەبی کەمێک دەچنە ناو ریشەی وشەکە و مانای دەکەن، بەڵام پێ لە سەر راستیەکە دانانێن.\nوشەی “خرابات” کوردی‌یە و لە ئەساسدا وشەی “خۆرئاباد” یان “خۆرئاوا”یە. ئێحسانی تەبەری لە کتێبی (برخی بررسی ها درباره جهان بینی ها و جنبش های اجتماعی در ایران) لەو بارەوە دەنووسێ: می گویند «خرابات» معربی است از «خورآباد». باشە بڵێی ئێحسانی تەبەری نەیزانیبێ خۆرئاوا کوردی‌یە یان پێی خۆش نەبووبێ بڵێ کوردی‌یە.\nبەڵام “خرابات” یان “خۆرئاباد” چیە؟\nخۆرئاباد شوێنی سوجدە کردنی (معبد) میترائیستەکان (خۆرپەرستان) بووە، ئەوانە لە شوێنێک کە لە هەموو جێگایەک زیاتر هەتاوی تێکەوتبێ ماڵێکیان دروست کردوە، لەوێ خۆیان لە بەر تاو هەڵداوە و شەرابیان خواردۆتەوە. میترائیستەکان پێیان وا بووە کە نان و شەراب گۆشت و خۆێنی هەتاوە. مەسیحێکان نان و شەرابیان وەک زۆر شتی دیکە لە میترائیستەکان کۆپی کردووە. بۆچوون و لێکدانەوەی میترائیستەکان لە سەر نان و شەراب بەو پێیە کە تاوی خۆرسەرچاوەی بەرهەم هێنانی خواردن و ژیانە، زیاتر مەنتقیە تا هی مەسیحێکان. خۆرئاباد زیاتر شوێنی “مۆغ”ەکان بووە. بە رێبەر ئاینێیەکانیان گوتوە “مۆغ’. مۆغەکان یان مۆخەکان لە خۆرئاوایەکان ئاینی رۆژپەرستی‌یان پەرە پێداوە، “پیر خرابات” کە لە زمانی فارسیدا زیاتر وەک کەسی ئالوودە بە شەراب و مەی مانا دەکرێ، ئەو مۆغانە بوون. بە شوێنی ژیانی ئەوانەشیان گوتوە موغان. راستی ئەو بۆ چوونە بە غەزەلی 375 حافزی شیرازی دەسلمێندرێ: درخرابات مغان نور خدا میبینم ، زین عجب بین کە چە نوری ز کجا میبینم.\nلێکدانەوە و شیکردنەوەی ئەو وشەیە ئەو بۆچوونە زیاتر بەرەو راستی دەبا کە میترائیسم لەو شوێنەی کە ئێستا کوردی لێ دەژی “داڵاهۆ” سەری هەڵداوە، بۆتە ئاینێنکی جیهانی و شوێنەواری لە سەر ئاینە گەورەکانی ئەوڕۆی دونیا بە تایبەت مەسیحیەت داناوە. ئەو نووسراوە کورتە تەنیا باسێکە لە وشەیی خرابات دەکا و نایەوێ بچێتە ناو باسی میترائیسم و ئاینی رۆژپەرستی.


بۆ رزگاركردنی مەلەوانەكانی ئێران هێز رەوانەی چین دەكات\nسوپای ئێران هێزێكی تایبەت رەوانەی چین دەكات بۆ ئەوەی ٢٩ سەرنشینی كەشتییەكی نەوتهەڵگری ئێران كە بێسەروشوێنن و كەشتییەكەشیان ئاگری گرتووە رزگار بكات.\nشاهین تەقی خانی گوتەبێژی سوپای ئێران ئاشكرای كرد، تیمێكی سەربازییان رەوانە كردووە و لە بەندەرێكی چین چاوەڕوانی هەلیكۆپتەری چین دەكەن هاوكارییان بكات لە دەستپێكردنی ئەم سەرنشینانە.\nبەگوێرەی "رادیۆ فەردا" هاوكات گوتەبێژی هێزی كەنارئاوەكانی ژاپۆن گوتوویەتی چین داواكارییەكەی ئێرانی رەت كردووەتەوە.\nهەفتەیەكە كەشتییەكی نەوتهەڵگری ئێران دوای رووداوێك ئاگری گرتووە و سەرەڕای ئەوەی كە تیمەكانی ئاگركوژێنەوە هەوڵی كۆنترۆڵی ئاگرەكە دەدەن، بەڵام پێیان كۆنترۆڵ نەكراوە و پێشبینیش دەكرێت كۆنترۆڵكردنی ئەو ئاگرە مانگێك بخایەنێت.\nلەو ٣٢ كەسەی لەسەر كەشتییەكە بوون ٣١ كەسیان ونن و تەرمی یەكێكیشیان دۆزراوەتەوە. لەوانە دوو كەسیان بەنگلادشین و ئەوانەی تر ئێرانین. پێشبینیشی كراوە سەرنشینەكانی ئەم كەشتییە لە ژوورێكی ژێر كەشتییەكە گەمارۆ درابن و دەرفەتیان نەبووبێت خۆیان رزگار بكەن.\nپێشبینی دەكرێت كۆنترۆڵكردنی ئاگری كەشتییەكە مانگێك بخایەنێت، وەزیری كاروباری دەریایی كۆریای باشوور گوتوویەتی خەمی ئەوان ئەوەیە كەشتییەكە نوقمی ئا ببێت و ئەمەش زیانێكی زۆر گەورە بە ژینگە دەگەیەنێت.\nدوێنێ هەینی تەقینەوەیەكی تر لەسەر كەشتییەلە رووی داوە. بەگوێرەی rfi سەرووی ١٣ كەشتی لە نزیك ئەو كەشتییەی ئاگری تێبەر بووە چاودێری ئەو رووداوە دەكەن و هەوڵی كۆنترۆڵی ئاگرەكە دەدەن. ئەو كەشتییە لە ئێرانەوە بەرەو كۆریای باشوور بەڕی كەوتبوو و ١٣٦ هەزار تۆن نەوت و سووتەمەنی هەڵگرتبوو، خۆی لە كەشتییەك دەدات و دواتر ئاگركەوتنەوە دروست دەبێت. شوێنی رووداوەكە ٣٠٠ كیلۆمەتر لە كەنارەكانی چین دوورە.


خێزانێکی هەژار لە رێی شارپرێسەوە داواى هاوکاری و بە هاناوەچوون دەکات\n28/04/2021 441 جار خوێندراوه‌ته‌وه\nئەمجارە شارپرێس ماڵە هەژارێکى دیکە بەسەر دەکاتەوەو لە قەزاى دوکانەوە بەرنامەى "میوانى تۆین" بە ئامادەبوونى قایمقامى قەزاکە لە خەم و ئازارەکانى خێزانێک دەکۆڵێتەوە.\nلە ماڵێکی گڵ و سەقفێکی داردا و لە ژێر ڕەحمەتی بارانی زستاندا چاوەرێی ئاوڕدانەوەی خێرخوازانن، ماڵێک کە هیچ کات هی ژیان نییەو تەنها ئەمان دەتوانن ژیانی تێدا بکەن...\nوەک خاوەن ماڵەکە باس لەوە دەکات کە مار و دووپشک لە نێو ماڵەکەیەو ئەمانیش هیچ دەرویەک شک نابەن، بۆیە داواى هاوکارى لە خێرخوازان و لایەنە پەیوەندیدارەکان دەکەن ئاوڕێکیان لێ بدەنەوە.\nقایمقامی دوکان کە بەشدارە لە بەرنامەکە لەڕێگەی شارپرێسەوە دەڵێت" ئێمە هاتووین لەو بەرنامەیە بەشدار بین و لەو ماڵەدا ئامادە بین بۆ ئەوەى گوێ لەخەم و ئازارەکانیان بگرین، ئامڕازێک بین بۆ ئەوەى دەنگیان بە کەسانێک بگەینین، ئێمەش دەستێکى ئەمین بین بۆ گەیاندنى هاوکارییەکان".\nقایمقامى دوکان دەڵێت، پێویستە وەزارەتى کاروبارى کۆمەڵایەتى بیمەیەکى کۆمەڵایەتى بۆ ئەو خانەوادەیە دابین بکات بەتایبەت بۆ ئەو خێزان و کەسانەى کە خاوەن پێداویستى تایبەتن، داواش لە حکومەت دەکەم پلانێک دابنێت بۆ هاوکاریکردنى ئەم جۆرە خێزانانە.\nهەروەها قایمقامى دوکان داواش لە خێرخوازان و سەرمایەداران و رێکخراوەکان دەکات هاوکارى ئەم خێزانە کەمدەرامەتە بکەن، جەختیش دەکاتەوە وەک ئیدارەى دوکان ئامادەى هەموو هاوکارییەکن کە خەم و ئازارى ئەو خێزانە کەم بکەنەوە.


ئایا نموونەی شیشان دەبێتە پلانی پۆتین لە سوریا؟\nبڕیارەكەی ترەمپ بەكشانەوەی هێزەكانی ئەمەریكا لەسوریا رێگەخۆشكەر بوو بۆ ئەوەی دەسەڵاتەكانی ڤلادمێرپۆتین لە سوریادا ببێتە یەكەمی بێ ركابەر، گومانی تێدانیە كە ئێران (لە رێگەی حزب الله)وە و توركیاش بوونیان هەیە، بەڵام بایەخ و گرنگی زیاتر بۆ هێڵە سوورەكەی روسیایە كە كرملین دیاری دەكات.\nلە ڕواڵەتدا روسیا خۆشحاڵیەكانی خۆی شاردەوەو تەنها پۆتین بەو بڕیارەی گوت: بڕیارێكی (دروست)ە، وتەبێژەكەی وەزارەتی دەرەوەی روسیا(ماریا زاخارۆفا)ش گوتی بڕیاری كشانەوەی ئەمەریكا لە سوریا ئاسۆیەكی نوێ بەڕوی (چارەسەری سیاسی)دا دەكاتەوە.\nلەگەڵ ئەوانەشدا بەشار ئەسەد بە پشتیوانی سەربازی روس و ئێرانیەكان دەستی گرتۆتەوە بەسەر زۆرێك لەو ناوچانەدا، ئەمەش بوەتە هۆی ئەوەی سەرنجی نێو دەوڵەتی لە سوریا بەرەو (چارەسەری سیاسی)بچێت، بەڵام كاتێك ئەمەریكا شوێنەكان چۆڵ دەكات و ئەوەی دەمێنێتەوە رێژەیەكی كەمە لە سوریا ئیدی پرسیارەكە ئەوەیە: ئەو ستراتیژیەتە كامەیە كە روسیا دەیگرێتە بەر لەوێ؟\nبۆئەوەی لەو دۆخە تێبگەین دەبێت بگەڕێینەوە بۆ رابوردووی شیشان، جەنگی شیشیانی دووەم دەكەوێتە نێوان (1999-2009) و ئەوەش رێڕەوی سیاسی پۆتینی دیاری كرد، كاتێك زنجیرەیەك تەقینەوەی توند زۆرێك لە شارەكانی راوەشاند لە مانگی ئەیلوولی 1999 دا روسیای هێنایە لەرزە، بە خێرایی پۆتین سەرۆك وەزیرانی ئەوكاتی روسیا تاوانەكەی خستە ئەستۆی شیشان و بڕیاری جەنگی لە دژی شیشان دا و هەندێك هەرچەندە رەهەندی نادیار هەبوو لەو بڕیارەدا بەڵام كەوتە بەردەم تیشكی سەرۆكایەتی.\nچەند ساڵێك پێش لە ئێستە پۆتین چرای سەوزی بە ئەسەد بەخشی بۆ ئەوەی چەكی كیمیایی بەكاربهێنێت و بەشێكی زۆری شاری حەڵەب وێران بكات، پۆتین خۆی سەرپەرشتی هێرشی (زەوی سوتاو)ی دەكرد بۆ سەر شیشان و (گرۆزنی) پایتەختی لەگەڵ زەویدا تەخت كرد.\nئەگەر ئەو رابوردووە خوێناوییە لەبەرچاو بگرین،لەسوریا كرملین هەستاوە بە دروستكردنی سیناریۆی رێكەوتن لەگەڵ ئەو سەركردانەی كە لەلایەن كرملینەوە هاوكاری دەكران، ئەوەش بۆ هێوركردنەوەی –ئەنجومەنی پەرلەمانی ئەوروپا- كە داوای دەكرد دەبێت بە فەرمی كێشەكان لەرێگەی گفت و گۆوە چارەسەر بكرێت.\nروسیا خۆی سەرپەرشتی پرۆسەكەی دەكرد، رێگەی بە هیچ كەس و لایەنێك نەدا بەشداری لەو گفت و گۆیانەدا بكات، تەنها یەك بەرە نەبێت ئەویش ئەوەی كە دڵخوازی خۆیان بوو، لەهەمان كاتدا، بۆ لێدان و لەناوبردنی سەربازە شیشانیەكان كە كاریان بۆ سەربەخۆیی وڵاتەكەیان دەكرد، پۆتین هەموویانی پەراوێزخست، ئەوانەی كە میانڕەو و عەلمانین لەنێو ئەوانەشدا ئەسڵان ماسخادۆف كە سەرۆكی هەڵبژێردراوی ئەو وڵاتە بوو كەوتنە ریزی پەراوێزخراوەكان.\nدوای هەڵگیرسانی شەڕی ناوخۆی سوریا، روسیا هەمان ستراتیژیەتی دووبارە كردەوە، كاری بۆ ئەوە دەكرد كە ئەوئۆپۆزسیۆنانەی (داوای رۆشتنی ئەسەد) یان دەكرد پشتگوێ بخرێن، لەمانگی حوزەیرانی 2012 دا واتە پێش سێ ساڵ لە دەستوەردانی سەربازی لە سوریادا، بەیاننامەی جنێف ئەو نەخشەرێگایەی خستە روو كەنەتەوەیەكگرتوەكان نەخشەی بۆ كێشاوە، ئەویش بۆ راوەستاندنی كارە توندوتیژەكان و دانانی ئەنجومەنێكی بەڕێوەبردنی كاتی بوو، لەسەر ئەو بنەمایە، مۆسكۆ بەشداری گفتوگۆكانی ئاشتی كرد، ئەڵبەتە تەنها لەگەڵ ئەوانەی كە داوای رۆشتنی ئەسەد یان نەدەكرد.\nدوای تێپەڕبوونی چەند ساڵێك، بەشداری كرد بە هەندێك ئۆپۆزسیۆنی دەستكردی وەك (قەدری جەمیل- كەسایەتیەكی سیاسی سوری یە كە پشتیوانی لە مانەوەی رژێمەكەی ئەسەد دەكات) وە (رەندا قەسیس- سەرۆكی بزوتنەوەی كۆمەڵگەی فرەیی، كەبەئاشكرا پشتیوانی لە سیاسەتەكانی پۆتین دەكات لە سوریا) ئەمانە بەشدارییان پێكراوە لە دروستكردنی (ناوەندێك بۆ كاروباری رامیاری و دەرەكی) كە راستەوخۆ سەربە (كرملین)ن، هەرچی (خالد محامید)ە كە ئەندامێكی تری ئۆپۆزسیۆنی سوریایە، ئەو بەروونی و بێ پەردە پشتیوانی لە سیاسەتەكانی مۆسكۆ دەكات كە بریتی یە لە گەڕاندنەوەی دەسەڵاتی بەشار ئەسەد بۆ سەرانسەری سوریا.\nبەردەوام پۆتین كار بۆ ئەوە دەكات لەژێر پەردەی یاسا نێودەوڵەتیەكاندا بێت، ساڵی 2015 ئەنجومەنی ئاسایشی نێو دەوڵەتی بڕیاری ژمارە 2254 ی راگەیاند، كە باس لە گۆاستنەوەی پرۆسەی سیاسی دەكات لە سوریا، كرملین یش سەرپەرشتی هەندێك كۆبوونەوەی لەوبارەیەوە كردوە كە دیارترینیان رێكەوتەنەكانی (ئاستانە)و (سوتشی)یە، كە لە رواڵەتدا پشتیوانی بووە بۆ بڕیاری 2254، بەڵام گفت و گۆكان زۆر بەكەمی نەبێت هیچیان نەچوونە نێو بابەتە سەرەكی و جەوهەریەكانەوە، لەگەڵ ئەوەشدا هەموو ئەو دەستەو گروپانەیان فەرامۆش كرد كە نزیك بوون لە وڵاتە یەكگرتوەكانی ئەمەریكاوە، هەندێك جار هۆڵی كۆبوونەوەو دانوستانەكانی پڕدەكرد لەلایەنگرانی ئەسەد.\nلەو كاتانەدا وا هەست دەكرا مەبەست و رۆحی بڕیاری 2254 بۆ ئەوەیە كە خەڵكی سوریا مافی ئەوەیان هەبێت بڕیار لە چارەنووسی خۆیان بدەن. ئەوەش بۆ مۆسكۆ كارەكەی ئەوەندەی تر ئاسان كرد كە سەرپۆشێكی یاسایی بدات بەسەر دۆخەكەدا، بۆ ئەو مەبەستە هەستاون بە ئەنجامدانی هەڵبژاردنێكی فریودەرانە تا لەو رێگەیەوە دەسەڵات و شەرعیەت بگێڕنەوە بۆ ئەسەد.\nبەپێی یاسای هەڵبژاردنی سوریا بێت ئەوانەی كە دانیشتوی دەرەوەی وڵاتن مافی دەنگدانیان نیە لە هەڵبژاردنەكاندا، ئەمەش دەبێتە هۆی ئەوەی چەند ملیۆن خەڵكی سوریا مافی دەنگدانیان لێ بسەنرێتەوە-ئەوانەی كە بەزۆر كۆچیان پێكراوە- كە لە راستیدا ئەوانیش مافی ئەوەیان هەیە دەنگ بدەن و بەشداری هەڵبژاردنەكاندا بكەن، بۆ زانیاریشتان ئەوانەی كە چوونەتە دەرەوەی سوریا لە ئەنجامی خاپووركردنی شارو شارۆچكەكانیان بووە بە هۆی بەرمیلە بارووت و لەترسی چەكی كیمیاوی بووە، یان لە ترسی گروپەكانی مردن كە رەتی دەكەنەوەسەر بە رژێمی ئەسەد بن.\nلەشیشان پێشێلكردنی مافەكانی مرۆڤ زۆر بوون هاوشانی ئەوەش فەرامۆشكردنی ئەو دەنگە میانڕەوانەی كە مۆسكۆ وەك توند رەو نیشانیان دەدران، شیشان لە لایەن رەمەزان قادرۆڤ ەوە بەڕێوە دەچێت كە خودی پۆتین دایناوەو كار بۆ موسڵمان كردنی وڵاتەكەشی دەكات.\nهیچ هێزێك ناتوانێت كە پرۆسەی ئاوەدانكردنەوە بگۆڕێتەوە بەو دڵەڕاوكێیەی كە باڵی كێشاوە بەسەر دۆخەكەدا لەپشتی ئەو بێدەنگی و خامۆشییە درۆزنەی كە هەیە. هێزی داپڵۆسین بەردەوام دەبێت تا كۆتایی هاتنیان.\nبەڵام دۆخی سوریا زۆر ئاڵۆزترە لەشیشان، لەنێو ئەو هەموو لایەنە چالاكەی كە هەموویان بەداوی بەرژەوەندییە شاراوەكانی خۆیانەوەن و هەندێكجاریش دەچن بەگژی یەكتری دا، كەچی هێشتا سەركەوتنی پۆتین مسۆگەر نیە.\nلە شیشان ئەو سەرۆكە دانرا كە كرملین دەیویست، بەڵام لە سوریا هێشتا ئەو كەسە دیاری نیە كە ببێتە جێگرەوەی كەسی پێشوو، لەهەردوو حاڵەتەكەدا، سیاسیە رۆژئاواییەكان لەو بڕوایەدان كە پەنابردن بۆ ئامانجی هاوبەش تا بگەنە رێكەوتنێكی راستەقینەو كۆتایی هێنان بە ناكۆكیەكانی سوریا، تەریبە لەگەڵ بەرژەوەندی و ئامانجەكەی مۆسكۆدا.\nلەگەڵ ئەوەشدا واقیع -ئەوەی روودەدات- شتێكی ترە، پۆتین كە جەخت لەسەر سەپاندنی دەستووری سوریا دەكاتەوە لە مانگی نیسانی 2014 ەوە ، ئێستە گەشتۆتە ئەوەی كە نموونەكەی شیشان لە سوریا دووبارە بكاتەوە، بەدەر لە چارەسەری راستەقینەی دۆخەكە، مۆسكۆ دەتوانێت سەرۆكایەتی ململانێیەكی (چەقبەستوو)بكات كە دروستكراوی پێشینەی خۆیەتی، لەوانەیە بۆ چەند ساڵی داهاتوو مسۆگەرتر بێت لە ژێر ئیدارەو بەڕێوەبردنی پۆتین دا..\nئانا بورشفسكایا،مامۆستا لە پەیمانگای واشنتن\nئایا نموونەی شیشان دەبێتە پلانی پۆتین لە سوریا؟\nلە ڕواڵەتدا روسیا خۆشحاڵیەكانی خۆی شاردەوە


گەشتە ئاسمانییەکانی عێراق و هیندستان تا کاتێکی نادیار ڕاگیران\nهێڵی ئاسمانی عێراق\nوەزارەتی گواستنەوەی عێراق رایگەیاند، کۆمپانیای گشتی هێڵی ئاسمانی عێراق لە ئەمڕۆوە سێشەممەوە 27-04-2021 سەرجەم گەشتە ئاسمانییە راستەوخۆکانی بۆ وڵاتی هیندستان تاوەکو کاتێکی نادیار راگرت.\nوەکو لە راگەیێندراوەکەی وەزارەتی گواستنەوەی عێراقدا هاتووە، بڕیاری هەڵوەشانەوە و راگرتنی گەشتەکان بۆ وڵاتی هیندستان لەسەر بنەمای رێنمایی ئەنجوومەنی وەزیران/دەسەڵاتی فڕۆکەوانیی مەدەنی بووە، کە بەهۆی مەترسیی دۆخی کۆرۆنا لەو وڵاتە و سنووردان لە بڵاوبوونەوەی ئەو ڤایرۆسە بۆ عێراق، هێڵی ئاسمانیی عێراقییە پابەندە بە سەرجەم ئەو بڕیارانەی لە لایەنی باڵاوە دەردەچێت.\nجەواد موسەوی، بڕیاردەری شانەی قەیرانی پەرلەمانی عێراق بۆ رووبەڕووبوونەوەی کۆرۆنا، ئەمڕۆ سێشەممە رایگەیاند "جۆری گۆڕاوی ڤایرۆسی کۆرۆنا کە لە هیندستانەوە سەرچاوەی گرتووە، ترسناکترین جۆری ڤایرۆسەکەیە کە تاوەکو ئێستا ناسراوە و نزیکە لەوەی بگاتە عێراق"، بۆیە داوادەکات حکومەت و وەزارەتی تەندروستی پێشوەخت هەنگاوی زۆر تووند بنێن، کە یەکەم هەنگاو ئەوەبێت بۆ یەک مانگ رێگە نەدەن گەشتیار لە هیندستان و وڵاتە تووشبووەکانی دیکەوە بچنە عێراق.\nبڕیاردەری شانەی قەیرانی پەرلەمانی عێراق داوا دەکات، رێگەدان بە هاتنەوەی هاوڵاتییان لە دەرەوە بۆ عێراق بە مەرجی هەبوونی پشکنینی (pcr) بێت لە ماوەی 72 کاژێردا، لەگەڵ کەرەنتینکردنی هەر گەڕاوەیەک بۆ ماوەی 14 رۆژ، "چونکە ئەگەر جۆری گۆڕاوی ڤایرۆسی کۆرۆنا کە لە هیندستان سەریهەڵداوە بگاتە عێراق، ئەوا دووچاری کارەسات دەبینەوە، لەکاتێکدا توانای بڵاوبوونەوەی ئەو جۆرە گۆڕاوە 40 هێندەی توانای بڵاوبوونەوەی ڤایرۆسی یەکەمی کۆرۆنا بەهێزترە و تووشی هەموو تەمەنەکان و هەموو ئەندامانی جەستە دەبێت".


یەكێتیی: لە سەردانی شاندەكەی هەرێمدا بۆ ئەمه‌ریكا پرسمان پێ نەكراوە |\nHome سەرەکی یەكێتیی: لە سەردانی شاندەكەی هەرێمدا بۆ ئەمه‌ریكا پرسمان پێ نەكراوە\nوەفدێك بە ناوی هەرێمی كوردستانەوە سەردانی ئەمه‌ریكا دەكەن و لەگەڵ بەرپرسانی ئەو وڵاتە كۆ دەبنەوە كە سەرجەمیان لە پشكی پارتی دیموكراتی كوردستانن و لە بەرامبەریشدا ئەندامێكی مەكتەبی سیاسیی یەكێتیی ئاماژە بەوە دەكات كە پرسیان پێ نەكراوە و ئاگاداری سەردانی ئەو وەفدە نین.\nوەفدەكە كە یەكشەممەی ڕابردوو 13-5 سەردانەكەیان دەست پێ كرد پێك هاتبوون لە هەر یەك له فوئاد حوسێن، سەرۆكی دیوانی سەرۆكایەتیی هەرێم و مەسرور بارزانی، ڕاوێژكاری ئەنجوومەنی ئاسایشی هەرێم و لە ئەمەریكاش بەیان سامی، نوێنەری حكوومەتی هەرێم لە واشنتۆن بەشداریی لە وەفدەكەدا كرد.\nڕۆژی یەكشەممەی ڕابردوو 13/5/2017 وەفدێك كە لە هەر یەك لە فوئاد حوسێن، سەرۆكی دیوانی سەرۆكایەتیی هەرێم و مەسرور بارزانی، ڕاوێژكاری ئەنجوومەنی ئاسایشی هەرێم سەردانی ئەمەریكایان كردووە، هاوكات بەیان سامی عەبدولڕەحمان كە نوێنەری حكوومەتی هەرێمە لە ئەمەریكا لەگەڵیاندایە.\nسەردانی ئەو وەفدە لە كاتێكدایە لە ماوەی ڕابردوودا پەیوەندیی پارتی و یەكێتیی نزیكبوونەوەی بە خۆیه‌وە بینی و چەندین جاریش بەرپرسانی پارتی ئاماژەیان بەوە دا كە لەگەڵ یەكێتییدا هاوبەشن لە بەڕێوەبردنی هەرێم و هەڵگرتنی بەرپرسیارێتییەكانیدا.\nڕزگار عەلی، ئەندامی مەكتەبی سیاسی یەكێتیی لە لێدوانێكدا بۆ ״ئاژانس״ وتی: ״ئێمە ئاگاداری ئەو سەردانە نین و لە كۆبوونەوەی مەكتەبی سیاسی پارتی و یەكێتییدا باس نەكراوە و پرسیش بە یەكێتیی نەكراوە״.


کوردانی خۆراسان: جیاوازیی نێوان پێداچوونەوەکان - ویکیپیدیا، ئینسایکڵۆپیدیای ئازاد\nکوردانی خۆراسان: جیاوازیی نێوان پێداچوونەوەکان\nکوردانی خۆراسان (دەستکاری)\nوەک پێداچوونەوەی ١٤:٢٨، ٤ی حوزەیرانی ٢٠١٧\n٣٧ بایت سڕایەوە ، ٥ years ago\nوەک پێداچوونەوەی ١٤:١٧، ٤ی حوزەیرانی ٢٠١٧ (دەستکاری)\nMsescience (لێدوان | بەشدارییەکان)\nتاگەکان: دەستکاریی دیداری بەکارھێنانی نووسەی ناستاندارد\nوەک پێداچوونەوەی ١٤:٢٨، ٤ی حوزەیرانی ٢٠١٧ (دەستکاری) (پووچەڵکردنەوە)\n'''کوردەکانی خوراسان''' بەشێک لە خەڵکی [[کورد]]ن کە لە باکووری خوراساندا لە وڵاتی [[ئێران]] نیشتەجێن. بە شێوەزاری [[کرمانجی|کورمانجی]] قسە دەکەن و لە ئێستەدا جەماوەریان دەگاتە یەک ملوێن و پێنسەد ھەزار کەس. ئەم کوردانە لە سەردەمی [[شا عەباسی سەفەوی]]دا لە لای [[ورمێ]]وە بۆ خوراسان کۆچ دراون.\n'''کوردانی خوراسان و هەرێمەکانی دەوروبەر:'''\n'''خەڵکی کورد لە مێژوودا راستی هەموو جۆرە هێرشێک هاتووە و لە هەر جێگایەک کە ژیاوە دەست بە پاراستنی خۆی کردووە. کۆچبەرکردنی گەلی کورد لە زێیدی خۆیان یەک لەو بابەتە گرینگانە بووە کە دژمنانی گەل و خاکی کورد بەکاریان هێناوە تا بتوانن شۆڕشی کورد تێک بدەن و بتوانن لە داگیرکەری بەردەوام ببنەوە و دووبەرەکردنی کورد بە دەستی داگیرکەران بووەتە ئامانجی داگیرکەران.'''\n'''ژمارەیێکی بەرچاو لە کورد کە لە باکووری رۆژهەلاتی ئێران دەژین کە بەناوی کوردانی خوراسان دەناسرێت ، بە گوێرەی ئاماری حکۆمەتی ئێران ژمارەیان زیاتر لە ٢ملیۆن مەزەندە دەکرێت. شارەکانی شێروان، بژنۆرت، قۆچان، ئەسفەرایین، مانە، سملقان، فارووج، ئاشخانە، شۆقان، چناران، دەرەگەز و بەشێک گەورە لە شاری مەشهەد و سەبزەوار و نێیشابوور کوردن. کوردانی تورکمەنستان کە ژمارەیان دەگاتە ٥٠٠هەزار کەس لە شارەکانی فیرۆزە، ئەشق ئاوات پایەتەختی تورکمەنستان دەژین . لە سنووری ناوبەری پاکستان و ئەفغانستان و ئێرانیش نێزیک یەک ملیۆن کورد دەژین. بەشێک لە ئەشیرەتەکانی قارەمانی، زەنگەنە، کاوانی، سێویدی، پازۆکی، زەفەری، ئاماری، چەمیشگەزەک، تۆپی، حەیدەری، شادی، شامی، جەلالی، کەلهۆری و... لە بەشەی رۆژهەلاتی ناوەراست دەژین. رێژەیی کورد لە سەدا 70یی شارەکان دەبێت. کورد لە خۆراسان لە رووبەری 75000 کم چارگۆشەدا دەژین.'''\n''' هۆکارەکانی دوورخستنەوەی کورد یان کۆچبەربوونیان بۆ خوراسان و ناوچەکانی دەوروبەری:'''\n'''1- کورد یەک لە کۆنترین گەلانی رۆژهەلاتی ناویندایە و لە هەموو بەشەکانی بەڵاو بووەتەوە.'''\n'''2- لە سەردەمی حکومەتی مادەکان بەشەک لە کورد لەم هەرێمە دەژیان.'''\n'''3- لە ساڵی 1598 تا ساڵی 1601، دوایی شەڕی چالدوران بە مەبەستی بەرگری کردن لە سنوورەکانی رۆژهەلاتی ئێران لە لە سەردەستی شاه ئەباسی سەفەوی کۆچی خوراسان دەکەن، لەم ساڵانە دە 60000 ماڵباتی کورد بەرەوە خورسان کۆچبەر دەبن.'''\n'''5- لە سەردەمی نادرشاهی ئەفشار(1747-1735ز) کە بە پێی بەڵگە مێژووەکان پاشایەکی کورد بووە بە مەبەستی بەسەربازگرتنیان رەوانەیی خوراسان بوونە،'''\n6- '''دوو ئامانجی سەرەکی بەربەڵاو بوونی گەلی کورد و ئاوارەبوونیان، تێکشکاندنی شۆرەشی کورد و پاراستنی سنۆرەکانی ئێران بووە.'''\n'''- دوایی پاراستنی سنوورەکان، هێمن کردن و دەرکردنی هێزە تورکمەن، قەزاق، ئۆزبەک و تەتارەکان، پاشایی حکومەتی سەفەویان داواکاریەکانی کورد وەکۆ هەرێمێک سەربەخۆ پشتگۆ دەخات. کورد لەوێندەر دەبێتە سەربازی ئەم حکۆمەتەنا، جارجاران دەست بە شۆڕش دەکەن و شۆڕشەکانیان تێکديشکەندرێت. لە ساڵی 1881 بە پێی پەیماننامەیی ئاخال کە شاری فیرۆزە شاری کوردی دەفرۆشێت بە سۆڤیەت، سەردار ئێوەزخان لە سالی 1890 دەست بە شەڕی پارتیزانی دەکات. دوایی فرۆشتنی 300 کچی کورد(هەر کامیان بە نیو تەن گەنم وەکە زەریبە لە ساڵی 1905) بە تورکمەنان لە لایی حکومەتی ناوەندی دەبێتە هۆیی نەرازایەتی خەلکی کورد جەجۆخان شۆڕێشەکی گەورە دەکات و شارەکانی شیروان و بەشێک لە قۆچان کۆنترۆل دەکات.'''\n'''- لە ساڵانی 1917، خدوو سەردار و 1921 تا 1927 شۆرەشی فەرەجۆلاخان بە هۆیی نەبوونی بەرەیی ئێکگرتوویی کورد شۆڕشی کورد لە خوراسان ناو دەچێت. زۆربەیی کوردانی خوراسان شیعەن وبە شێوەزاری کورمانجی ژووروو قسە دەکەن. نەبوونی ناوەندەکانی کوردی سەربەخۆ و ئاستی رەوشەنبیری و لاوازی نەتەوی لە ناو کوردەکانی خوراساندا بووەتەوە هۆکاری بەکارهێنانی کورد بو ئامانجی دژمنانی گەلی کورد. لە ساڵەکانی رابڕدوودا چەند گۆڤار و رۆژنامە بە زمانی کوردی لەو ناوچەیە بەڵاو دەبوون کەچی دوایی ماوەیێک رایانگیران. تەنیا دەزگایی راگەیاندنی کوردی لە خوراسان رادیۆ کورمانجی یە کە نیو کاتژمێر لە رۆژدا بڵاو دەبێتەوە. پێشهاتەکانی هەرێمی کوردستان و مەدیایی کوردی بۆکوردانی خوراسان جێگای سەڕنج بووە و تووانیەتی لە خوراسان جێگایی خۆی بکاتەوە، بەڵام نەبوونی پێوەندی لە استی پێویست لەگەڵ بەشەکانی کوردستان و دووربوونی رێکا کەلتووری ئەم هەرێمی کوردیە لە خوراسان و زمانی کوردی لە مەترسیدایە.'''\n[[پۆل:پارێزگای خۆراسانی باکوور]]\nوەرگیراو لە «https://ckb.wikipedia.org/wiki/تایبەت:MobileDiff/525449»


23:38 PM IRAQ\nTHURSDAY, 28 MAY 2020 - 12:14\nبەشی جهیان- کۆمپانیای دی ئێن ئۆی نەرویجی دووهەم کۆمپانیایە لە هەرێمی کوردستان کە لە ماوەی ڕابردوودا لەبارەی دابەزینی ڕێژەی داهات و بەرهەمهێنانی نەوتی هەرێمی کوردستانەوە هۆشداری دەدات.\nڕژۆی ڕابردوود کۆمپانیای جەنل ئەنرجی لە هەرێمی کوردستان لەبارەی داڕمانی داهات و ڕێژەی بەرهەمهنانی نەوتی ەەهرێمی کوردستانەوە هۆشداریی دابوو ئێستاش کۆمپانیای نەرویجیی دی ئێن ئۆ هەر لەو بارەیەوە هۆشداریی توندی داوە.\nکۆمپانیای دی ئێن ئۆ ئیمتیازی پەرەپێدانی کێڵگە نەوتییە گەورەکانی هەرێمی کوردستانی بەدەستەوەیە و ئێستا لە کێڵگەکانی تاوگە و فیشخابوور و باشیک سەرقاڵی کارکردن و بەرهەمهێنانی نەوتی خاوە.\nدی ئێن ئۆ لە بەیاننامەکەیدا لەبارەی دابەزینی سەرمایەدانان لە کێڵگە نەوتییەکانەوە هۆشداریی داوە و نووسیویەتی ئەگەر بێتوو کێڵگەی نوێ دروست نەکرێت هەر لە کێڵگەی تاوگەدا بە ڕێژەی 26 لە سەد بەرهەمهێنان دادەبەزێت.\nئەو کۆمپانیا نەرویجییە ڕاشیگەیاندووە ناچارە تێچوو مەسرەفەکانی کۆمپانیاکە لە هەرێمی کوردستان و دەریای باکوور بۆ 640 ملوێن دۆلار دابەزێنێت و زیاترین دابەزاندنی مەسرەفەکانیشی پێوەندیی بە چالاکییەکانی لە هەرێمی کوردستان هەیە.\nدی ئێن ئۆ ئەوەشی زیاد کردووە کە دوو خاڵ بوونەتە سەرەکیترین هۆکاری دابەزینی ڕێژەی سەرمایەدانان و پەرەپێدانی کێڵگە نەوتییەکانی هەرێمی کوردستان: یەکەم ئەوەی حکوومەتی هەرێم قەرزەکانی ئەو کۆمپانیایە خەرج ناکات و دووهەمیش پێوەندیی بە دابەزینی نرخی نەوت لە بازاڕەکانی جیهاندا هەیە.\nدی ئێن ئۆ ئەوەشی ڕوون کردۆتەوە کە تا ئەو کاتەی نرخی هەر بەرمیلێک نەوت نەگەڕێتەوە بۆ سەروو 50 دۆلار، هەرێمی کوردستان ناتوانێت قەرزە کەڵەکەبووەکانی ئەو کۆمپانیایە خەرج بکات و ئەوەش تا سەرەتای ساڵی 2021 دەخایەنێت.\nشایانی باسە پێشتر ئێس ئێن پی گلوباڵیش لەبارەی دابەزینی نرخی نەوت و دابەزینی ڕێژەی بەرهەمهێنانی نەوت لە عێراق و هەرێمی کوردستان هۆشداریی دابوو و نووسیبووی هۆکاری ئەو دابەزینە ئەوە نیە کە لە بەر سیاسەتی کاریی ئۆپێک ئەو کارەیان کردبێت بەڵکوو لەبەر ئەوە بووە کە نرخی نەوت دابەزیوە و عێراق و هەرێمی کوردستان توانای خەرج کردنی قەرزی کۆمپانیا نەوتییەکانیان نیە.


گوینتەر گراس بە شیعرێکی لاواز هەرایەکی بەهێز دەنێتەوە – Denegkan\nbyئه‌رده‌لان عه‌بدوڵڵا\tApril 19, 2012\tگشتی\nئەوەی ڕوون و ئاشکرایە ، کە مێژووی ئەدەبی ئەڵمانی ، پڕیەتی لە شاعیری مەزن و ناودار ، لەوانە ” گۆتە ، شیلەر، برێخت ، هاینریش هاینە،،،” وە زۆری تر. شۆرەتی ئەم شاعیرە مەزنانەی ئەڵمانیاش دەگەڕێتەوە بۆ ئەوەی ، کە بنووسی شیعری مەزن و پڕ واتا و مەعریفەت بوون. ئەمرۆ لە تەواوی جیهاندا ” فاوستی” گۆتە ناسراوەو ، بۆ چەندین زمان وەرگێڕاوە. بوونی ئەم شاعیرە مەزنانە ، وایکردووە کە ئەدەبی ئەڵمانی ، هەنگاوی زیاتر لە چاو ئەدەبی گەلانی تری جیهان بهاوێت.\nبەڵام ئەمە یەکەمینجارە لە مێژووی ئەدەبی ئەڵمانیدا ، شیعرێکی لاواز ، بتوانێت نیقاشێکی گەورە و هەرایەکی مەزن بنێتەوە.\nگوینتەر گراس ، رۆماننووس و شاعیری ئەڵمانی و وەرگری خەڵاتی نۆبڵ، هەفتەی پێشوو شیعرێکی بەناوی ( چی دەبێت بگووترێت )نووسی. شیعرەکە شیعرێکی سیاسییە ، تێیدا رەخنەی توندی ئاراستەی ئیسرائیل کردووە. پاشان بە ناراستەوخۆش بەرگری لە رژێمی فاشیستی ئێران کردووە.\nئەم شیعرە لە رۆژنامەی ( زیود دۆیتچە تسایتوونگی ) ئەڵمانی بڵاوبوویەوە. لەپاش بڵاوبوونەوەی ئەم شیعرە، هەموو میدیای ئەڵمانی ، سەرقاڵی ئەم شیعرە بوون. سەرەتا نووسەر و رۆژنامەنووسەکان ، رەخنە و قسەوباسی زۆریان لەم بارەیەوە کرد، تا مەسەلەکە گەورەبوو ، سیاسیی و پیاوانی دەوڵەتیش تەداخولی ئەم نیقاشە بوون.\nگوینتەر ڤێستەڤێڵە ، وەزیری دەرەوەی ئەڵمانیا ، زۆر بەتوندی رەخنەی لە گراس گرت و ، بەرگری لە ئیسرائیل کرد. ڤێتسەڤێلە گووتی: ( نابێت ئیسرائیل وەکو ئێران سەیربکرێت 1).\nنووسەر و رەخنەگری گەورەی ئەڵمانی مارسێل ڕایش رانسکی گووتی : ( ئەمە گەورەترین هیچ وپووچییە شتێکی ئاوا بڵاوبکەیەتەوە. پاشان ئەمە هێرشێکە بۆ سەر هەموو جوولەکەکان. پاشان ئەمە گەورەترین شێتییە ، چونکە ئێران لە زاری سەرۆکەکەیەوە دەیەوێت ئیسرائیل لەناوبەرێت.2) .\nهێلموت کراسێک کە ئەویش رەخنەگر و نووسەرێکی گەورەی ئەڵمانیاییە، لە رۆژنامەی ( دی ڤێڵت ) رەخنەی توندی لە گراس گرت و گووتی : ( ئەم شیعرە لە ڕووی میتۆد وناوەرۆک و شێوازەوە زۆر لاوازە ، تەنانەت لە ڕووی سیاسیشەوە زۆر لاوازە . ئەمە هیچ لەشیعری نووسەرێکی 85 ساڵە ، کە وەرگری خەڵاتی نۆبڵە ناچێت. بەڵام وادیارە گوینتەر گراس دەیەوێت ، جارێکی ترپرووپاگەندەی هەڵبژاردن بۆ حیزبەکەی بکات.3)\nجێگای ئاماژەیە ، شیعرەکە لە ڕووی زمان و شێواز و ناوەرۆکەوە ، هەر زۆر لاوازە . هەر دەڵێیت کابرایەکی جنێوفرۆشی هەرزەکاری عەرەب نووسیویەتی. بەڕاستی ئەمە لاوازترین شیعری ئەڵمانییە کەلە مێژوودا نووسرابێت. بەڵام گوینتەر گراس ، فێرە هەرجارەو هەرایەکی گەورە بە ناڕەوا بنێتەوە. جێگای گووتنە گراس لە زۆربەی نووسینەکانیدا ، زۆر دژی ئیسرائیل دەنووسێت ، پێش چەند ساڵێک لەمەوپێشیش بەئاشکرا دانی پێدا نا ، کە ئەندامی سووپا دڕندەکەی ئێس ئێس نازی بووە. ماوەیەک لەمەو پێشیش ، داوای ئەو زەوییانەی دەکرد ، کەلە پاش جەنگی دووەمی جیهانی دراون بە وڵاتی پۆلۆنیاو، بەمەش دەیوویست دووبەرەکی لەنێوان پۆلۆنیا و ئەڵمانیا بنێتەوە. هەروەها لە نووسینەکانیدا هیچ باسی ئەو چەتەگەرییەی نەدەکرد ، کەئەڵمانیا بەرامبەر بەگەلی قارەمانی پۆلۆنی کردیان.\nگراس پیربووە و ماوەیەکی زۆرە هیچ بەرهەمێکی جددی نەماوە، بۆیە زوو زوو بەم هەرایانە دەیەوێت بەرگری لەناوی خۆی بکات و ، بەرامبەر نووسەرە گەنجەکان بوەستێتەوە.\nبەداخەوە زۆرێک لەلای خۆمان دڵیان بەم نووسەرە خۆش بوو، وەکو دۆستێکی کورد دایان دەنا. بەڵام لەڕاستیدا وانییە. ڕاستە گراس کاتێک کە هیلمەت کۆڵ لەسەر کار بوو ، رەخنەی لە چەک فرۆشتن بە تورکیا دەکرد، بەڵام کاتێک حیزبەکەی هاتە سەر کار ، هەزاران تانک و زرێپۆش و چەکی مۆدێرنی بە تورکیا فرۆشت ، گراس نوطقی نەکرد. وا بۆ ماوەی چەندین ساڵە ، بە شێوەیەکی دڕندانە حکومەتی تورکیای فاشیست کەوتۆتە گەلی کورد، بەڵام گراس نەک رەخنە ناگرێت ، بەڵکە بە شان وباڵی حکومەتی تورکیادا هەڵدەدات و بۆتە یەکەمین دۆستیان بۆ هاتنە ناو یەکێتی ئوروپا.\nگراس دەڵێت ، ئێمە بەرامبەر بە گەلی جوولەکە هیچ تاوانبار نین و هەروەها هیچ بەرپرسیاریەتێکی مێژووییمان بەرامبەر بە ئیسرائیل نییە.\nجێگای ئاماژەیە ئەڵمانەکان ملیۆنەها جوولەکەی ئوروپایان بە دڕندەترین شێوە لەناوبرد و، ئەوەشی کەمایەوە ، وەکو ئاژەڵ فڕێدرانە سەحرای عەرەبییەوەو لە ئوروپا دەریانکردن.\nئەوەی ماوەتە بیڵێم ، گەر ئەم شیعرە هەر کەسێکی تر بینووسیایە ، ئەوا هیچ دەزگایەکی چاپ و رۆژنامەیەک بڵاوی نەدەکردەوە، چونکە لە ڕووی ناوەرۆک و شێوازەوە زۆر لاوازە، بەڵام لە ئەڵمانیاش وەکو ئێرە ناوی گەورە رۆڵی هەیە. کورد ووتەنی زۆرجاریش ناوی زل و دێی وێرانە.\nDebatte über umstrittenes Gedicht. www. Spiegel . de . 08.04.2012 -1\nMarcel Reich-Ranicki attackiert Grass. www.faz.net. 07.04.2012 -2\nHellmuth Karasek. Vielleicht will Grass ja wieder Wahlkampf führen. www. Welt.de.05.04.2012. -3\nPrevious ئازادیی بۆ مەلا کرێکارەکان، کۆیلەکردنی هەموومانە\nNext له به‌رده‌م یاسادا … نووسینی کافکا


ڕۆژەڤی ٣٠-٥-٢٠١٩ | ROJnews\nپێنجشەممە, 30 ماي 2019 - 07:17\n- لە هەرێمی کوردستان ژمارەی ئەو ژنانەی، کە بڕوانامەی ماستەر و دکتۆرا و باڵاتریان هەیە، نیوەی ژمارەی ئەو پیاوانەن، کە هەمان ئەو بڕوانامانەیان هەیە، جیاوازیی ڕەگەزیی و نەبوونی ئابوریی سەربەخۆ-ش بە هۆکاری ئەو جیاوازییە زۆرە ئەژمار دەکرێن.\n- یەکێک لەو چالاکانەی گەرمیان، کە دژ بە گۆشەگیریی سەر ئۆجالان مانیگرتبوو، باس لەوە دەکات، کە بە سەردانییکردنی ئیمراڵیی پرسی کورد چارەسەر نەبووە و نابێت ڕێگا بە تورکیا بدرێت سود لەم دەرفەتە وەبگرێت بۆ دژایەتیی کورد، بە پێویستیشی دەزانێت، کورد بۆ چەسپاندنی مافەکانی، چالاکییەکانی فراوان بکات.\n- قەرەباڵغی لەسەر بازاڕەکان لە هەرێمی کوردستان دروستبووە و هاوڵاتییان ئامادەکاریی بۆ جەژنی ڕەمەزان دەکەن و پێداویستییەکانی جەژن دەکڕن، دوکاندارێک دەڵێت: بەهۆی ئەوەی مووچە دابەش نەکراوە فرۆشیان بەبەراورد بەساڵانی ڕابردوو کەمترە، کڕیارێکیش دەڵێت: شتوومەکان نرخیان زۆرە بۆیە وەک پێویست ناتوانن پێداوستییەکان بکڕن.\n- عەدالەت عەبدوڵا، مامۆستای زانکۆ پێیوایە، کە پەیامەکانی ئەم دواییەی عەبدوڵا ئۆجالان، بە پلەی یەکەم بۆ دەوڵەتی تورک بوو، تا پێیان بڵێت کە ئەوان هەمیشە بە لۆژیکی هێز سیاسەتیان بەرامبەر کورد کردووە، بەڵام هیچ ئەنجامێکی نەبووە، بۆیە دەبێت لۆژیکی ئەقڵ زاڵبکرێت.\n- ته‌نها له‌مانگی ئایاردا، ٢٥٠ حاڵه‌تی ئاگركه‌وتنه‌وه لە سنوری گەرمیان تۆمار کراون به‌رگری شارستانی گه‌رمیانیش دەڵێت: ١٣١ حاڵەتیان ئاگر کەوتنەوە بووە له‌نێو ده‌غڵودانی جوتیاران کە سەرجەمیان هۆکاری ڕوودانیان گوماناوین.


هه‌واڵگیرى شكست به‌پیلانێكى تیرۆرستى ده‌هێنێت بۆ به‌ئامانجگرتنى هاوڵاتیان له‌به‌غدا\nالاثنين 13 تموز 2020 - 13:58\nئاژانسى هه‌واڵگیرى ولێكۆڵینه‌وه‌كانى فیدڕاڵى سه‌ر به‌وه‌زاره‌تى ناوخۆ شكسپێهێنانى پیلانێكى تیرۆرستى بۆ به‌ئامانجگرتنى هاوڵاتیان له‌به‌غدا ڕاگه‌یاند.\nئاژانسى هه‌واڵگیرى له‌ڕاگه‌یه‌ندراوێكدا كه‌ده‌ستى ئاژانسى هه‌واڵى عێراقى(اه‌ع)كه‌وتووه،بڵاویكرده‌وه"یه‌كه‌كانى ئاژانسه‌كه ،توانیان گورزێكى جۆرى له‌تیرۆرستانى داعش بده‌ن له‌پشتوێنى به‌غدا وبه‌دیاریكراوى له‌میان كه‌رتى ئه‌بو غرێب وله‌سایه‌یدا شكست به‌پیلانێكى به‌ئامانجگرتنى گردبوونه‌وه‌ى هاوڵاتیانى له‌به‌غداى پایته‌خت له‌ڕێگاى كرده‌وه‌ى خۆكووژى".\nوتیشى"هه‌ڵكووتراوه‌ته سه‌ر حه‌شارگه‌یه‌كى تیرۆرستان وپێنج سه‌ركرده‌یان كووژراوه كه‌پشتوێنى بۆمبڕێژكراویان به‌خۆیانه‌وه به‌ستووه"،ڕوونیشیكرده‌وه"له‌كاتى پرۆسه‌كه یه‌كێك له‌خۆكووژه‌كانى خۆى ته‌قاندۆته‌وه به‌سه‌ر هێزێكى تایبه‌تى ئاژانسى هه‌واڵگیرى كه‌له‌ئاكامدا ئه‌فسه‌ر وكارمه‌ندێك شه‌هیدبوونه وپێنج كارمه‌ندى دیكه‌یش برینداربوون".


سوپای ئەمریكا بنكە سەربازییەكەی لەسەر چیای شنگال داناوە || مایک پەمپێۆ:وڵاتانی ئەندامی ئەنجومەنی ئاسایش لە سەر مەسەلەی چەک داماڵینی کوریای باکور یەکگرتوون. || ئیسرایل و حەماس لە سەر ئاگربەست ڕێکدەکەون || قەتەر موشەکیی ئێس ٤٠٠ لە روسیا دەکڕێت || جۆزێف فۆتێل هاریكاریی نێوان هێزی پێشمەرگە و سوپای عیراق لە دژی داعش بەرزدەنرخێنێت || سنوری پارێزگای هەولێر بۆردومان دەكريت || بەختەوەری || قەڵادزێ چلەی شەهید سەعدون عەبدوڵڵا ئیبراهیم بەرێوەچوو || ناوه‌ندێكی له‌خۆگرتنی ئاواره‌كانی سوریا ده‌كرێته‌وه || پێكهێنانی هه‌رێمێكی كوردی له سوریا توركیای نیگه‌ران كردووه ||\nمەرجەکانمان جێبەجێ نەکەن 5 تا 10 ساڵی دیکەیش فڕۆکەخانەکان ناکەینەوە\nسەرۆکوەزیرانی عێراق هۆشداریی دەدات لە جێبەجێنەکردنی داواکارییەکانی بەغدا لەلایەن هەرێمی کوردستانەوە و رایدەگەیێنێت: "ئەگەر ئەو مەرجانە دەستەبەر نەکرێت ئەوا فڕۆکەخانەکان ناکرێنەوە ئەگەر بۆ 5 یان 10 ساڵی دیکەش بێت".\nلە کۆنفرانسی هەفتانەیدا لەدوای کۆبوونەوەی ئەنجوومەنی وەزیرانی عێراق ، حەیدەر عەبادی سەرۆکوەزیرانی عێراق لەبارەی هەرێمی کوردستان و هەڵگرتنی قەدەخەی گەشتە نێودەوڵەتییەکان لەسەر هەولێر و سلێمانی گوتی: "ئێستا دانوستاندن گەیشتووەتە قۆناخێکی پێشکەوتوو، فڕۆکەخانەکان دەکەینەوە، ئەو کاتەی سەرجەم مەرجەکانمان جێبەجێ دەکرێت. ئەگەر ئەو مەرجانە فەراهەم کران، سبەی فڕۆکەخانەکان دەکرێنەوە ، ئەگەر ئەو مەرجانە دەستەبەر نەکرێت ئەوا فڕۆکەخانەکان ناکرێنەوە ئەگەر بۆ 5 یان 10 ساڵی دیکەش بێت".\nدەقی قسەکانی حەیدەر عەبادی لەبارەی کردنەوەی فڕۆکەخانەکانی کوردستان\nبەردەوامین لە بەهێزکردنی دەسەڵاتی حکومەتی ئیتحادی لە هەموو عێراق بە دەروازەکانی هەرێمی کوردستانیشەوە لە فڕۆکەخانەکانی سلێمانی و هەولێر، وەک دەزانن پڕوپاگەندەی دژ هەیە، کە دەگوترێت گەمارۆ دراون، گەمارۆدان بوونی نییە، گەشتە نێوخۆییەکان لە فڕۆکەخانەکانی هەولێر و سلێمانی بە تەواوی کراوەن ، گەشتە ئاسمانییەکان لە نێوان پارێزگان لە نێوان نەجەف و سلێمانی نەجەف و هەولێر، هەروەها بەغدا بۆ هەولێر و بە‌غدا بۆ سلێمانی، بەسرە بۆ سلێمانی و بەسرە بۆ هەولێر.\nقەدەخەکردنەکە تەنیا لەسەر گەشتە نێودەوڵەتییەکانە ئەمەش لەبەر هۆکارێکی سادەیە ، چونکە ئەمە دەروازەیەکی نێودەوڵەتییە ، بەپێی دەستوور دەروازەی سنووری تەنیا لە دەسەڵاتی حکومەتی ئیتیحادیی دایە ئەمە لە هەموو جیهاندا هەر وایە ، لە هەموو جیهاندا لە وڵاتانی ئیتیحادیدا بەرپرسیاریەتی دەروازە سنوورییەکان لە دەسەڵاتی حکومەتی ئیتیحادیی دایە ، سەیری ئەڵمانیای ئیتیحادی بکەن ، ئەمریکا ئیتیحادییە ، هەموو ئەو وڵاتانەی کە ئیتیحادین، سیستەمی دەروازەکانی دەرەوە پێویستە لە دەسەڵاتی حکومەتی ئیتیحادی بێت، ئەمە مەرجی ئێمەیە و بەم مەرجانە پابەندین.\nئێستا دانوستاندن گەیشتووەتە قۆناخێکی پێشکەوتوو، فڕۆکەخانەکان دەکەینەوە، ئەو کاتەی سەرجەم مەرجەکانمان جێبەجێ دەکرێت ، پشتیوان بەخوا بەمنزیکانە مەرجەکانمان جێبەجێ دەبن، ئێستا هەرێمی کوردستان ئامادەیی تەواوی دەربڕیوە لەبارەی بوونی هێزێکی ئەمنی ئیتیحادی لە فڕۆکەخانەکان. دەسەڵاتی پاسپۆرت ئیتحادییە، دەسەڵاتی گومرگەکان ئیتیحادییە و حکومەتی ئیتحادی دەسەڵاتی دەبێت لەو فڕۆکەخانانە ، لە دوایین هەنگاوەکانین و ئەنجامی دەدەین و پشتیوان بەخوا بەمنزیکانە بەم مەرجانە فڕۆکەخانەکان دەکەینەوە.\nپێشتر هەندێک نەیاری داخستنی فڕۆکەخانەکان بوو، هەندێک سەرەتا باوەڕی نەدەکرد فڕۆکەخانەکان دادەخەین و گوتیان باوەڕناکەین، بەڵام کاتێک دامانخست بێدەنگ بوون، ئێستا بەجۆرێکی دیکە قسە دەکەن.\nمن بەڵگەم لایە ئێستا پێتانی پیشان دەدەم، بەشێکی کە دەرچووە راستە، بەڵام دەستکاریکراوە ، ئەگەر کامیرەکە بیهێنێتە پێش چاوان، سەیرکەن ئەم بەڵگەنامەیە باس لەوەدەکات، کە گوایە ئێمە بەبێ هیچ مەرجێک فڕۆکەخانەکانی سلێمانی و هەولێرمان کردووەتەوە، بەبێ هیچ کۆت و مەرجێک، بەبێ هیچ پابەندبوونێک، ئەم نووسراوە فەرمیانە بڵاوکردووەتەوە و بە دروستی هەناردە کراوە ، تەنیا دەستکاری دوو وشەیان کردووە و رەشیانکردووەتەوە ، ئەمە نووسراوە رەسەنەکەیە . پێشتر داواکارییەک هەبووە رێگامانداوە، بەڵام تەنیا بۆ ئەوانەی کە دەیانەوێت گەشتی عەمرە بکەن لە مەککە و مەدەینە.\nداواکارییەک پێشکەشکرابوو، کە عەمرەکاران ناچنە هیچ شوێنێکی دیکە لەهەولێر و سلێمانی گەشت دەکەن، ئەگەر بێنە بەغدا ئەوا خەرجیان زیاتر دەبێت ، بۆیە بۆ عەمرەکاران رازی بووین، بەڵام بەداخەوە ساختەکردن گەیشتووەتە ئەو قۆناخە ، دەیانەوێت لەگەڵ خواش ساختە بکەن، فێل لە خوا ناکرێت ئەمانە خوا و باوەڕداران بەهەڵە دەبن ، ئەمانە تەنیا خۆیان بە هەڵەدەبن و هەستیش پێ ناکەن ، لە کۆتایی فێڵ لە خۆیان دەکەن، ئەمە یارییە بەهۆی ئەوەیە هەڵبژاردن نزیکبووەتەوە ئەم یارییە دوێنێ نییە ئەمە یارییەکی کۆنە، بەڵام گەیشتووەتە ئەوەی نووسراوی فەرمی ساختە بکرێت و وشەی لێ بپەڕێنرێت.\nدەزانی ئەمە چی دەوێت، ئەمە بەرژەوەندی نیشتمانی ناوێت ، دەیەوێت ئێمە کاردانەوەمان هەبێت ، کە فڕۆکەخانەکان نەکەینەوە و دەیەوێت رێگریمان لێبکات ، گەیشتووەتە ئەوەی فشارمان لەسەر دروست بکات و تاوەکو رێگری بکەین و کۆژانی خەڵکی کوردستان کەم نەکرێتەوە ، ئەمانە هاووڵاتی پلە یەکن ، هەروەک هاووڵاتیانی عێراقی، ئێمە پابەندی یاسا و دەستوورین ، سزا بۆ هیچ کەسێک نییە ، هەموو داواکارییەکانمان روونە، هەر لە رۆژی یەکەمەوە باسمکردووە ، دەسەڵاتی ئیتیحادی لە فڕۆکەخانەکان جێبەجێ بکرێت، ئەوا فڕۆکەخانەکان دەکرێنەوە، هەندێک پێیوایە بۆ بەدەستهێنانی دەنگ لە هەڵبژاردنەکان داخستنی فڕۆکەخانە بەردەوام دەبێت ، ئەمە نابێت ، ئەگەر ئەو مەرجانە فەراهەم کران، سبەی فڕۆکەخانەکان دەکرێنەوە ، ئەگەر ئەو مەرجانە دەستەبەر نەکرێت ئەوا فڕۆکەخانەکان ناکرێنەوە ئەگەر بۆ 5 یان 10 ساڵی دیکەش بێت.\nئەمە بە راشکاوانە دەڵێم، بەڵام ئێستا ئێمە لە دەستەبەرکردنی مەرجەکان نزیک بووینەتەوە نامانەوێت سزای هاووڵاتیان بدەین ، ئەمانە هاووڵاتی ئێمەن ، سوورین لەسەریان . بە راشکاوانە هەندێک لە هەرێم داواکاری رەزامەندی تایبەتیان کردووە و منیش رەزامەندیم داوە بۆ لایەنی مرۆیی، هەروەها دوو رەزامەندیشم داوە بۆ لایەنی فەرمی، ئەمەش لە چوارچێوەی دەسەڵاتی ئێمەدا بووە . هەندێک رۆڵەکان لێرە و لەوێ داواکارییان پێشکەشکردووە پەسندم نەکردووە و من نامەوێت جیاکاری لە نێوان هاووڵاتیان بکەین، کە ئەمە کوڕی بەرپرسە و کوڕی دەسەڵاتدارە لەگەڵ رێزم بۆیان، نابێت بۆچی بدرێتە بەشێک و نەدرێتە بەشێکی دیکە، بۆیە رەزامەندیم لەسەر نەداوە، رەزامەندیم لەسەر لایەنی مرۆیی داوە و لەگەڵ لایەنی سەروەری عێراق دا ، کە ئەمەش دوو حاڵەت بووە.\nڕوحی هه‌ڤاڵ عه‌بدولڕه‌زاق فه‌یلی گه‌یشته كاروانی هه‌ڤاڵانی نه‌مری...\nیەكێتی نیشتمانیی كوردستان لە یادی 43 ساڵەیدا...\nشكستی ئه‌فسانه‌ی بزووتنه‌وه‌ی گۆڕان...\nئایا ئەوروپای هەلپەرست، پشت لە ئەمەریکا دەکات بۆ ئێران؟!. پینتاگۆن بڕیارێکی گرنگیدا ....\nموستەفا چاورەش: سبەی ریفراندۆم بكرێت جارێكی دی بە بەڵێ دەنگی بۆ دەدەم...\nهێزێكی گەورە و پڕچەكی ئەمریكا گەیشتە كوردستان و گومان لەوەدا نەماوە شەڕە گەورەكە دەستپێدەكات...\nئەمەریکاو ئێران دوای داگیرکردنی عەفرین!....


توركیا ره‌تیكرده‌وه قه‌شه ئه‌ندرۆ برانسۆن له‌ژێر باری هێشتنه‌وه‌ی ناچاری ده‌ربهێنێ – basknet.org\nU.S. pastor Andrew Brunson reacts as he arrives at his home after being released from the prison in Izmir, Turkey July 25, 2018. Demiroren News Agency, DHA via REUTERS ATTENTION EDITORS - THIS PICTURE WAS PROVIDED BY A THIRD PARTY. NO RESALES. NO ARCHIVE. TURKEY OUT. NO COMMERCIAL OR EDITORIAL SALES IN TURKEY.\nتوركیا ره‌تیكرده‌وه قه‌شه ئه‌ندرۆ برانسۆن له‌ژێر باری هێشتنه‌وه‌ی ناچاری ده‌ربهێنێ\nئاژانسی هه‌واڵی رۆیته‌رز ، ده ليت :به‌رپرسێكی ئه‌مه‌ریكی رایگه‌یاندووه: “ویلایه‌ته یه‌كگرتووه‌كانی ئه‌مه‌ریكا فشاره ئابوورییه‌كان بۆ سه‌ر توركیا توندتر ده‌كات ئه‌گه‌ر بێتو قه‌شه‌ی ئه‌مه‌ریكی ئه‌ندرۆ برۆنسۆن كه له‌و وڵاته ده‌ستبه‌سه‌ره ئازاد نه‌كرێت.\nئه‌مڕۆ چوارشه‌ممه 15/8/2018 دادگای توركیا ره‌تیكرده‌وه قه‌شه ئه‌ندرۆ برانسۆن له‌ژێر باری هێشتنه‌وه‌ی ناچاری ده‌ربهێنێ، ئه‌وه‌ش له كاتێكدایه گرژییه‌كانی نێوان ئه‌نقه‌ره و واشنتن به‌هۆی قه‌شه‌وه زیادبووه‌و ئه‌مه‌ریكا له‌باره‌ی سزادانی زیاتری توركیا هۆشداریی ده‌داته ئه‌نقه‌ره.\nجگه له‌وه‌یش ئه‌مڕۆ ئه‌نقه‌ره رایگه‌یاندووه، رێوشوێنی زیاتر به‌رامبه‌ر سزاكانی ئه‌مه‌ریكا ده‌گرێته‌به‌ر و گومرك له‌سه‌ر به‌رهه‌مه‌كانی ئه‌مه‌ریكا 100% زیاد ده‌كات.\nئه‌وه له كاتێكدایه “.\nئه‌و به‌رپرسه ئه‌مه‌ریكییه كه نه‌یویستووه ناوه‌كه‌ی ئاشكرا بكرێت به ئاژانسی هه‌واڵی رۆیته‌رزی گوتووه: “هێشتا هیچ پێشڤه‌چوونێك له دۆسێی قه‌شه ئه‌ندرۆ رووینه‌داوه”.\nهه‌روه‌ها ده‌ڵێت: “ئیداره‌ی ئه‌مه‌ریكا ده‌یه‌وێت هه‌ڵوێستی زۆر توندتر له‌باره‌ی ئه‌و پرسه‌وه بگرێته‌به‌ر، سه‌رۆك تره‌مپ 100% سووره له‌سه‌ر ئه‌وه‌ی قه‌شه‌كه بگه‌ڕێنێته‌وه نیشتمان، ئه‌گه‌ر له چه‌ند رۆژی داهاتوودا یان هه‌فته‌یه‌كی دیكه‌دا هیچ كارێكی بۆ ئازادكردنی نه‌بینێ، ئه‌وكاته هه‌نگاوی توندتر دژی توركیا ده‌گرێته‌به‌ر”.\nبه‌رپرسه ئه‌مه‌ریكییه‌كه روونیكردووه‌ته‌وه، هه‌نگاوه‌كانی داهاتووی سه‌رۆك تره‌مپ سه‌پاندنی سزای ئابووری نوێیه به‌سه‌ر توركیادا، چونكه واشنتن به‌رده‌وام ده‌بێت له فشاره‌كانی بۆ سه‌ر ئه‌نقه‌ره تا ئه‌وكاته‌ی له كه‌یسی قه‌شه ئه‌ندرۆدا ده‌ره‌نجامێكی ده‌ستده‌كه‌وێت”.\nله‌لایه‌كی دیكه‌وه ساره سانده‌رز، گوته‌بێژی كۆشكی سپی گوتوویه‌تی: “سه‌رۆك تره‌مپ له‌باره‌ی ئازادكردنی قه‌شه ئه‌مه‌ریكییه‌كه‌وه بێ هیوا بووه”.\nئه‌وه‌ش پاش رۆژێكه له دیداری جۆن بۆڵتۆن، راوێژكاری ئاسایشی نه‌ته‌وه‌یی ئه‌مه‌ریكا و سه‌ردار كلیچ، باڵیۆزی توركیا له واشنتن كه پێكه‌وه له‌باره‌ی كێشه‌ی ئه‌و قه‌شه‌یه‌وه گفتوگۆیان كردووه كه توركیا به تۆمه‌تی بوونی په‌یوه‌ندی به كوده‌تا شكستخواردووه‌كه‌ی مانگی ته‌مووزی ساڵی 2016 ده‌ستبه‌سه‌ری كردووه. بۆڵتۆن به باڵیۆزه توركه‌كه‌ی گوتووه: واشنتن له‌و پرسه ناكشێته‌وه و سووره له‌سه‌ر ئازادكردنی قه‌شه‌كه.


سیاسەتی ئەمریکا، ڕۆمانسیەت و جەهالەتی فکری ئێمە – Standard Kurd\nسیاسەتی ئەمریکا، ڕۆمانسیەت و جەهالەتی فکری ئێمە\nلەلایەن ستاندار Posted on تشرینی دووه‌م 8, 2018 640 جار بینراوە 0 سەرنج\nمرۆڤ بەقەد ئەوەی خەفەت لە ڕۆمانسیەتی کوردایەتی مرۆڤی ئێمە ئەخوا، نیوئەوەندە بیر لە ترسی ئەمریکا/ئینگلیز و هەژمونگەرایی جیهانی ناکاتەوە. کێشە و ترسی ئێمە لە ناوەڕۆکدا، تورکیا و ئێران و فڵان و فیسار نیە، بەڵکو کێشەی مردنی فکر و مەعریفە و زاڵبوونی عاطیفەیەکی کوێرانەیە. ئیتر چۆن جاشایەتی و گەندەڵی کوردایەتی باشوور وەک زیرەکی و بەئاقڵی دەبیندرێ. ڕۆمانسیەت و مەشروعکردنی پیلانگێڕی بەرەی هەژمونگەرایی لە لایەن کوردایەتی باکوریش “بەلایەنگرانیان لە باشوور و ڕۆژهەڵاتیشەوە” هەمان واتا دەگەیەنێ.\nتەماشاکە ئەو هەموو موحەلیلە ڕۆمانسیەی کورد هەر لە تاراوگەوە تا دەگاتە هەرچوار بەشی کوردستان و لەوێشەوە تا دەگاتە دامودەزگاکانیان بکە:\n-ئەمریکا فێڵ لە تورکیا دەکات!\n-ئەمریکا دڵنەوایی دەداتە ئەردۆغان!\n-ئەمریکا داوای ئازادکردنی سڵاحەدین دەمیرتاش دەکات و …هتد. چ جۆرە دڵسافی و نابیناییەک یەخەی گرتوون.\nئاخر ئەگەر تۆ لایەنگری بزووتنەوەیەکی سیاسی بیت و بڕوات پێی هەبێ، ئەبێ سەرەتا سەرکردە و ئێدۆلۆگەکانی بخوێنیەوە و هەرسی بکەیت. موحەلیلە سەیرو سەمەرەکانی کوردایەتی باکوور، کە زۆربەیان شەڕیانە لەسەر کێ لە ئەوی دیکەیان زیاتر خەمخۆری ئۆجالانە، بەبێ ئەوەی بەیەک ووشە بۆ ئەو لایەنە بچێ، بەسەری بازدەدات و ئەو بنێشتە کۆنە دەجوێتەوە.\nپارادیگمای ئۆجالان، پارادیگمای کۆمەڵگەی سروشتی، زانستی کۆمەڵایەتی، ژینگە و ژنە. واتە دژ بە شارستانیەتە کە تیایدا ژن دەکرێ بە ژن و لە کەسایەتی ژندا پیاوی سمێڵ زل و تەواوی کۆمەڵگە ئەکرێ بەژن. ئەو شارستانیەی کە هەزاران ساڵە لەسەر بنەمای کەڵەکەکردنی دەستەڵات و سەرمایە لەسەر حیسابی کۆمەڵگە ئاواکراوە و ئێستاش شەڕەکە لەسەر ئەو یەکەیە.\nئەگەر مرۆڤ بیهەوێ لەوە تێبگات پێویستی بە دوشتە:\n-خۆڕزگارکردن لە شارستانیەت، کە هەموو لایەنەکانی دەستەڵات، سەرمایە، زانستگەرایی سەرمایەداری و ڕژێمی پیشەسازی، دەوڵەت و نەتەوەی سەردەست، تا دەگاتە ئایینی دەستەڵاتخواز ئەگرێتەوە.\n-خۆڕزگارکردن لەو چەمک و بنچینە ئێدۆلۆژیانەی مارکسیزم و سۆسیالیزمی ڕیال لە لایەک و بەرەی “دژە ئیمپریالیزمی ئیسلامی” کە هەژموونگەرایی ئینگلیز، لۆبی جولەکە و ئەمریکا ڕۆڵی مامانی بۆ دەگێڕێ. ئەوەی دووەم کە پکک لە شیوعیەکان جیادەکاتەوە بریتیە لەوەی خۆت لە بلۆکبەندی بپارێزی، بچیتە ناو سیستێم و ئەوەندە بەهێز و کارابیت ڕێگای قوتدانت دابخەیت.\nمانەوەی ئۆجالان و هەرشتێک بەناوی پکک لە زیندان و بەناوکردنی وەک تێرۆریست، پەیوەندی بەو پارادێگمایەوە هەیە.\nئەمریکا لەو ڕۆژەی هاتە ڕۆژئاوا خۆ دەیزانی “پەیەدە” و باڵە سەربازیەکەی کێن و لە کوێ هاتوون، بەڵام ئەوان لەسەر ئەو بنچینەیە هاتوون ئەو لایەنە وەکو ئەوان دەیانهەوێ بخەسێنن و لە ڕەگەکەی دووری کەنەوە. ئەو سیاسەتە نوێ نیە و کۆنە، دروشمەکانیشی لە ڕابردو بریتی بوون لەوانە:\n-بەڵێ بۆ کورد، نا بۆ پکک\n-بەڵێ بۆ باشوور، نا بۆ باکوور\n-بەڵێ بۆ باکوور، نا بۆ پکک\n-بەڵێ بۆ پکک نا بۆ ئاپۆ\nئێستاکەش بەڵێ بۆ “جەنەڕاڵ مەزڵوم کۆبانێ” نا بۆ بایک، کاڵکان و قەرەییلان. لە هەمووشی ئاکتوێلتر:\n-١٢ ملیۆن بۆ کەلە سەری بایک، کاڵکان و قەرەییلان، بەڵێ بۆ ئازادکردنی دەمیرتاش!!\nئیتر هەڵپەڕین بۆ ئەمریکا لە پێناوی ئەوەی داوای ئازادی دەمیرتاش دەکات، مەشروعکردنی کوشتنی مامۆستایەکانی ناوبراو نیە؟\nئۆجالان و هەڤاڵانی بەر لە دەسپێکردنی ئەیانزانی نوسینەوە و داڕشتنی سیاسەتی دژ بە هەژموونگەرایی، ئەگەری کوشتن و ڕزاندنەوەی لە زیانداندا لێ ئەکەوێتەوە. بەڵام لە تەواوی ناوچەکەدا ئەو جولانەوانەمان بینین کە چۆن لە غیابی فکر و هیچ خوێندنەوەیەک بۆ هەژموونگەرایی توانەوە. بزووتنەوەی گۆڕان بۆ نمونە. هاوکات بزووتنەوەی طاڵیبانیشمان بینی کە هەرچەند خۆشی دەستکردی ئەمریکا بێ، بەڵام بەهۆی ئەو تایبەتمەندیە ڕۆژهەڵاتیەی کە وایلێکردوە بە ئاسانی نەخزێتە ناو شارستانی و نەبێتە پارویەک بۆ هەژمونگەرایی، چۆن ئەمریکای بێچارە کردوە لە ئەڤغانستان.\nبەکورتی: ئەمریکا شەش سەرکردەت لێ دەستێنێ و یەکت بۆ دەگەڕێنێتەوە. ئەگەر ئەو بڕیارە لایەنی تەکتیکی لەلایەنی جێبەجێکردنی لە پێشیش بێ، وەک ئەخلاق و مەعریفەی سیاسی دەبێ ڕەدبکرێتەوە و خەباتی بۆ بکرێ. ئەو بڕیارە ئەگەر بۆ دڵنەوایی و ڕازیکردنی تورکیا و دوورخستنەوەی لە بەرەی ڕوسیا و ئێرانیش بێ، لایەنە مەترسیدارەکەی ئەوەیە، لە ژێر ئەو بڕیارەدا دەتوانێ پشتت تێبکات و لەگەڵ تورکیا ڕێکبکەوێ، ئەگەر هاتو لە سوریا و عێراق لەوەی ئێستا تەنگەتاوتر بو.\nبڵاوکراوەی پێشووخواستی دەسەڵات بۆ لاوازكردنی پەرلەمان\nبڵاوکراوەی نوێتردۆنالد ترامپ خەریکە ھەموو دەرگاکان لەسەر ئێران دابخات


پەرەگراف زانیاریی نوێ دەربارەی وازهێنانی عوسمانی حاجی مەحمود بڵاودەكاتەوە\nعوسمانی حاجی مەحمود. وێنە؛ پەرەگراف.\nعوسمانی حاجی مەحمود كۆتایی بە دەنگۆو مشتومڕەكان هێناو وازهێنانی لە بزوتنەوەی گۆڕان پشتڕاست كردەوە، ئەوەش دوای "بێئومێدبوون"ی بووە لە گۆڕانكاری لەناو بزوتنەوەكەدا.\nئەو ئەندامەی خانەی ڕاپەڕاندنی گۆڕان لە نامەی دەستلەكار كێشانەوەكەیدا باسیلە چەند پرسێكی ناوخۆیی گۆڕان كردووە، پەرەگراف زانیاریی دەربارەی ناوەڕۆكی نامەكە دەستكەوتووە كە "هیچ مەرجێكی تێدا نەخراوەتەڕوو" كە لە بەرامبەر جێبەجێكردنیدا بگەڕێتەوە بۆناو گۆڕان.\n"گۆڕان پێویستی بە پێداچوونەوەو ڕێكخستن‌و چاككردن هەیەو كاك عوسمان ئومێدی نییە لە سایەی عەقڵیەتی ناو گۆڕان ئەوە بكرێت" ئەمە وتەی سەرچاوەیەكی ئاگادارە بۆ پەرەگراف دەربارەی هۆكاری وازهێنانی عوسمانی حاجی مەحمود.\nعوسمانی حاجی مەحمود لە خانەی ڕاپەڕاندن سكرتێری كاروباری باژێڕوانەكان بوو، مانگی 7ی ساڵی ڕابردوو زۆرترین دەنگی ئەندامانی جڤاتی نیشتمانیی بەدەستهێنا لە هەڵبژاردنی خانەی ڕاپەڕاندندا كە 45 دەنگ بوو، ئەو خانەیە بەرپرسی جێبەجێكردنی بڕیارەكانی جڤاتی نیشتمانی گۆڕانە.\nهەرچەندە زیاتر لە 2 مانگە عوسمانی حاجی مەحمود نامەی دەستلەكار كێشانەوەی ئاڕاستەی ڕێكخەری گشتی‌و خانەی ڕاپەڕاندنی گۆڕان كردووە، بەڵام پرسی وازهێنانی لە بزووتنەوەكە دەنگۆو مشتومڕی جیاوازی لێكەوتبووەوە، تا دوێنێ خۆی بە فەرمی وازهێنانی ڕاگەیاند.\nلە چاوپێكەوتنێكیدا لەگەڵ شارپرێس، عوسمانی حاجی مەحمود دەڵێت، دەستی لەخانەی ڕاپەڕاندن‌و كاری حزبایەتی كێشاوەتەوە، بەڵام بۆ ئەم هەڵبژاردنە پشتیوانی گۆڕان دەكات.\nهەرچەندە لە چاوپێكەوتنەكەیدا ئەو ئەندامەی خانەی ڕاپەڕاندنی گۆڕان باسیلە ناوەڕۆكی نامەی دەستلەكار كێشانەوەكەی‌و هۆكارەكانی نەكردووە، بەڵام پەرەگراف لە سەرچاوەیەكی ئاگادارەوە زانیاریی دەربارەی ناوەڕۆكی نامەكەو هۆكارەكانی وازهێنانی دەستكەوتووە.\nبەوتەی سەرچاوەكە، عوسمانی حاجی مەحمود لە نامەكەیدا باسیلە دۆخی ناخۆیی گۆڕان كردووەو ڕەخنەی لە ڕێكخەری گشتی‌و خانەی ڕاپەڕاندن گرتووە.\n"كاك عوسمان ماوەی 2 ساڵە بە نوسین‌و پڕۆژەو بە قسەكردن لە كۆبوونەوەكانی گۆڕاندا ڕەخنەو سەرنج‌و پێشنیارەكانی ئاڕاستەكردووە، بەڵام گوێی لێ نەگیراوە، نمونەیەكی زۆر سادە؛ یەكێك لە ڕەخنەكانی ئەوەبووە خانەی ڕاپەڕاندن تائێستا پەیڕەوێكی ناوخۆی نییە كە كۆبوونەوەو شێوازی كارەكانی ڕێكبخات" سەرچاوەكەی پەرەگراف وای وت.\nبەشێكی دیكەی نامەی دەستلەكار كێشانەوەی ئەو ئەندامەی خانەی ڕاپەڕاندنی گۆڕان تایبەت بووە بە "پەیوەندیی نێوان كۆمپانیای وشەو بزوتنەوەی گۆڕان."\nكۆمپانیای وشە خاوەنی سەرجەم ئەو موڵك‌و ماڵەیە كە نەوشیروان مستەفا گۆڕانی پێ دامەزراندن‌و ئەو بزووتنەوەیەی پێ بەڕێوەدەبرد، لەدوای كۆچی دوایی خۆی خاوەندارێتی كۆمپانیاكە بۆ كوڕەكانی گواسترایەوە، ئەوەش ناڕەزایی‌و هەڵایەكی زۆری لەناو گۆڕاندا دروست كردو لێكەوتەكانی تائێستاش بەردەوامن، ناڕازییەكان داوادەكەن موڵك‌و ماڵەكان بكرێن بەناوی حزبەكەوە.\nبزووتنەوەی گۆڕان ئێستا بەتەواوی دابەش بووە بەسەر دوو ئاڕاستەی ناكۆك‌و پێچەوانەدا، بەهەمان ئەو هۆكارانەی عوسمانی حاجی مەحمود وازی لە گۆڕان هێناوە، چەندین بەرپرس‌و هەڵسوڕاوی دیكەی ئەو بزووتنەوەیە دوركەوتوونەتەوەو ناچنەسەر كارەكانیان‌و بایكۆتی گردی زەرگەتەی مەكۆی سەرەكی گۆڕانیان كردووە.\nئەوە لەكاتێكدایە گۆڕان لەبەردەم هەڵبژاردنی پەرلەمانی كوردستاندایە، هەرچەندە هەردوو ئاڕاستەكەی گۆڕان لە خەمی بزووتنەوەكەیاندان بەتایبەت بۆ ئەو هەڵبژاردنەو نایانەوێت كێشە ناوخۆییەكانیان گۆڕان لاواز بكات، بەڵام ئاسۆكانی چارەسەر دیارنین‌و پێناچێت لە خاڵێكدا بە یەك بگەن.


ره‌خنه‌گری هونه‌ری شێوه‌كاری\nنوره‌دین حوسێن جاف\nره‌خنه‌ی هونه‌ری په‌یوه‌سته به‌هه‌ستی هونه‌ری وشاره‌زابوون له‌ستایل وقوتابخانه هونه‌رییه‌كان ره‌خنه‌گر زیاتر جه‌خت له‌سه‌رپرۆسه‌ی داهێنان ده‌كاته‌وه زۆرجارلایه‌نه مێژوویه‌كه‌ی وزه‌مه‌ن فه‌رامۆش ده‌كرێ له‌پاڵ هه‌ربیرۆكه‌یه‌ك فه‌لسه‌فه‌یه‌ك خۆی حه‌شارداوه له‌تابلۆهونه‌رییه‌كان كه‌بینه‌ر توانای ته‌فسیركردنی نییه.\nڕه‌خنه‌گر ته‌ونی چه‌مكه‌كان ئاشكرا ده‌كات بۆبینه‌ر یان چێژوه‌رگر، له‌لایه‌كی تره‌وه ره‌خنه‌گر نیشانه‌و هێماكان به‌شاره‌زایی ده‌رئه‌خا به‌شیكردنه‌وه‌وته‌فسیركردن تابۆوه‌رگر ئاسان بێ، ره‌خنه‌گر هه‌وڵی ئاشكراكردنی بیروهزری هونه‌رمه‌ند ده‌دات تاكوو بگاته ناسینی بیرۆكه‌ی كاره‌هونه‌رییه‌كه، ره‌خنه‌گری هونه‌ری كاره‌هونه‌رییه‌كان هه‌ڵده‌سه‌نگێنێ وشیكاری وپێناسه‌یان بۆده‌كات لایه‌نی ستاتیكی وداهێنانه‌كه‌ی ره‌گه‌زو به‌كارهاتووه‌كان ئه‌دۆزێته‌وه، ره‌خنه‌گری هونه‌ری شێوه‌كاری حزوری نییه له‌گه‌له‌روو پێشانگاكان ئه‌وه‌ی هه‌یه هونه‌رمه‌نده خاوه‌ن ئه‌زموونه‌كان و نووسه‌رو ئه‌دیبه‌كانن كاره‌هونه‌رییه‌كان هه‌ڵئه‌سه‌نگێنن به‌پێی تێگه‌یشتنیان له ئێستاتیكای هونه‌ری به‌دیدوتێڕوانینی جوان بینی خۆیان.\n 572 جار بینراوه\n12/22/2018 5:28:49 PM